Bagaimana Cahaya Hidayah Islam Sampai Ke Bangsa Turki?

Hubungan antara orang Turki dan orang Islam bermula pada awal abad ke-8 dan sebilangan besar orang Turkik memihak kepada Islam. Walau bagaimanapun, dasar pemerintahan yang terlalu pro-Arab diamalkan oleh Kekhalifahan Umayyah ketika itu sedikit sebanyak membataskan perhubungan ini.

Oleh kerana itu juga lah sebahagian besar dari kuasa-kuasa politik pada waktu itu bangkit menentang Umayyah hinggalah mereka jatuh. Namun ia telah membantu bani Abbasiyah untuk mengambil alih kuasa pemeintahan. Ia juga akhirnya memberi pilihan terbaru kepada orang-orang Turkik yang masih nomad di Asia Tengah.

Kejayaan Abbasiyah dalam mencapai kedaulatan sendiri dan menggulingkan Umayyah sebenarnya banyak juga bergantung kepada sokongan orang-orang Turki dan Iran di rantau itu, oleh itu ramai orang Turki diberi kedudukan penting dalam struktur pentadbiran semasa pemerintahan Abbasiyah.

Justeru, hasil daripada pengaruh begini, minat terhadap dunia Islam tersebar di kalangan orang Turki di luar Sungai Ceyhun. Minat itu menjadi semakin jelas apabila Khalifah al-Mu’tasim pada masa itu menubuhkan satu angkatan tentera elit yang hanya akan dibentuk oleh orang Turki pada tahun 835.

Selepas kebangkitan Islam dan kejayaan tentera Islam dalam mematahkan sayap Empayar Rom Timur dengan menakluk Syria dan Mesir pada 641, menundukkan Empayar Parsi Sassanid dan tiba di Sungai Amu Darya pada tahun berikutnya, Islam dikatakan mula sitemukan dengan bangsa Turki buat julung kalinya pada waktu ini.

Walau bagaimanapun, bangsa Turki (pra-Islam) dan umat Islam dari Arab tidak lebih dari hanya sekadar jiran tetangga sehingga abad kelapan kerana Dunia Islam ketika itu sedang menghadapi konflik dalaman semenjak pembu.nu.han Khalifah Umar dan Khalifah Uthman.

Hubungan komersial juga memainkan peranan utama dalam penyebaran Islam ke wilayah padang rumput Asia Tengah. Darwish-darwish Sufi yang bersama-sama rombongan pedagang turut berperanan dalam usaha dakwah terhadap orang-orang Turkik yang nomad hingga mereka menerima Islam.

Bangsa Turkik telah memeluk Islam pada abad ke-10, dan ini menghasilkan satu pencapaian dalam bentuk kesatuan politik yang mengadunkan budaya nomad padang rumput dengan Islam/Parsi. Berikutan perkembangan ini, negara Islam Turkik yang pertama sekali telah didirikan oleh suku Turkik Karluk yang dikenali sebagai Empayar atau Kekhaganan Karakhanid.

Karakhanid wujud pada antara tahun 990-1212 di Turkistan dan Maveraunnehir dan mengakhiri kedaulatan Empayar Samanogulları. Pengasas empayar ini adalah Satuk Bugra Khan yang merupakan pemerintah Turki terawal memeluk Islam, dan ia dicatatkan melalui manuskrip yang memuji pemerintahannya.

Pemerintahan Karakhanid sangat penting dari segi sejarah kebudayaan dan seni Turki. Pada waktu inilah masjid, sekolah, jambatan dan karavanseray dibina di kota-kota. Bukhara dan Samarkand menjadi pusat pendidikan. Pada tempoh ini, bahasa Turki sedang berkembang.

Kemudian, Empayar Ghaznawiyah dibentuk pada tahun 963 oleh pemerintah berbangsa Turki bernama Abu Mansur Sebuktegin, ia juga merupakan antara kerajaan Turki Muslim yang terawal ditubuhkan oleh golongan hamba di wilayah Ghazni.

Apabila Sebuktegin mewariskan takhta kepada puteranya yang kemudian dikenali sebagai Mahmud Ghazni, empayar ini melalui saat yang paling menyerlah dan makmur. Mahmud kemudian menjadi pemerintah pertama yang memakai gelaran Sultan, sekaligus mengasaskan sistem Kesultanan yang pertama di dunia. Baginda banyak menyumbang dalam usaha penyebaran agama Islam di India.

Pada zaman pemerintahan Sultan Mes’ud, Kesultanan Ghaznawiyah kehilangan sebahagian besar tanah mereka, setelah kehilangan sumber tenaga ketenteraan yang besar dalam pertempuran Dardanakan (1040) menentang pengasas Empayar Seljuk Agung, Togrul Bey.

Pada tahun 1186, ketibaan migrasi bangsa-bangsa Turki dari cabang keturunan Oghuz Khan menjatuhkan dominasi pemerintah di Ghazni melalui proses asimilasi hingga jatuhnya Kesultanan Ghaznawiyah sepenuhnya.

Cendekiawan Turki Ebu Reyhan el-Biyruni, yang dibawa ke Ghazni oleh Sultan Mahmud dari Khawarezm, membantu menjadikan zaman ini sebagai era penting dalam sejarah budaya Islam Turki.

Biyruni, yang menulis karyanya dalam bahasa Arab, turut mengarang Kitab’ı-Hind (Kitab India) yang terkenal dengan perbincangan tentang bahasa, sastera, agama dan falsafah India, hasil dari kempen Sultan Mahmud.

Sebenarnya ramai juga orang Turki yang memilih untuk menentang orang Islam dari Arab pada mulanya. Turki Khazar menerima tekanan dari Muslim Arab dan Kristian Byzantine, maka mereka memilih agama Yahudi, yang tidak menjadi ancaman di antara kedua-dua pihak berseteru itu.

Turki Kypchak (nenek moyang Kazakh), Oghuz (nenek moyang Turki Anatolia, Azeri dan Turkmen) dan kebanyakan suku-suku dari ras Turki yang lain cuba untuk mengekalkan kepercayaan Tengrisme yang dikongsi bersama bangsa Mongol, bahkan ada yang mengamalkannya secara pluralisme dengan dicampur aduk bersama cara beribadat Islam, sementara orang Uighur kebanyakannya berpegang kepada ajaran Manichaeisme.

Beberapa lagi rumpun-rumpun Turki, seperti Volga Bulgaria memeluk Islam kerana cuba menzahirkan sokongan politik terhadap Kekhalifahan Abbasiyah yang menentang Kievan Rus dan Turkik berfahaman Tengrisme yang lain. Tetapi kebanyakan sumber (bukan kontemporari tau) Arab mendakwa bahawa penerimaan ini tidak ikhlas.

Dalam sumber-sumber Arab, mereka sentiasa menggambarkan orang Turkik sebagai penyamun nomad, pemabuk, dan tidak pernah mandi. Aku pernah membaca gambaran yang serupa tetapi ianya adalah gambaran dari kaca mata Ibnu Khaldun mengenai orang Mongol melalui karya agungnya, Muqadimmah. Sama ada Arab yang tersalah fakta atau Ibnu Khaldun tersalah anggap bahawa Mongol itu sama dengan Turkik.

Pertempuran Talas di antara proksi-proksi Kekhalifahan Abbasiyah dan Dinasti Tang turut menyebabkan Abbasiyah melancarkan se.ra.ngan ke atas Transoxiana (Turkmenistan dan Uzbekistan moden), tentera Tang dari China membalas se.ra.ngan ini dengan membantai kota-kota Turkik yang tidak cuba menghentikan pencerobohan itu.

Akibat pembantaian tersebut, sejumlah besar orang Turki Karluk yang menjadi tentera Tang berpaling tadah dengan menyertai pihak tentera Islam. Tang tewas dalam pertempuran dan Turki Karluk memilih untuk memeluk Islam selepas persetujuan mengenai hak autonomi mereka lalu menubuhkan Empayar Karakhanid.

Semasa pemerintahan Bani Umayyah, Hajjaj ibn Yusuf telah dilantik sebagai gabenor di Iraq, yang merangkumi seluruh wilayah timur empayar tersebut. Beliau kemudiannya mengarahkan Qutaiba ibn Muslim, yang merupakan salah seorang panglima paling bengis lagi terkemuka pada waktu itu untuk men.yera.ng Khorasan pada tahun 705, dan mereka berjaya menawan Mawara al-Nahr dengan mudah.

Orang-orang Turki yang menentang pada awalnya konsisten dalam menahan se.ra.gan dari tentera Arab pada tahun tersebut. Namun, konflik yang berlaku di antara orang Arab dan orang Turki itu secara tidak langsung telah membawa orang Turki mengenali Islam dengan lebih dekat. Hidayah tiba di tengah-tengah pepe.ra.ngan.

Terdapat beberapa lagi faktor tentang mengapa orang Turki tertarik kepada agama Islam:

AGAMA : Rata-rata masyarakat Turkik mengamalkan kepercayaan yang sama dengan bangsa Mongol iaitu menyembah Gök Tengri (Tengrisme). Namun ada kemiripan dalam sistem budaya dan cara hidup mereka dengan orang Islam.

Mereka berpegang kepada kepercayaan Tuhan itu satu (Tauhid), mereka percaya kewujudan syaitan, percaya kewujudan akhirat, roh, syurga dan neraka. Tindakan yang salah seperti perzinaan, pencurian, penyeksaan, pembu.nu.han dan penyelewengan juga adalah berdosa.

Manakala mengorbankan haiwan untuk makanan, bersujud semasa beribadat dan sistem poligami juga adalah perkara biasa di kalangan masyarakat Turkik, Dan akhirnya, konsep jihad yang wujud dalam Islam melengkapkan kemiripan ini memandangkan ia sesuai dengan ciri-ciri semangat kepahlawanan dalam budaya Turki.

EKONOMI : Selepas penaklukan sebahagian besar wilayah Turkestan di Asia Tengah, hubungan ekonomi dan perdagangan bermula di antara penduduk tempatan dengan orang Islam. Hubungan intim di antara mereka mencipta peluang bagi orang Turki untuk mengenali agama Islam. Justeru, Islam mula tersebar di kalangan pedagang di kota-kota yang pesat dan maju.

Orang-orang Turki yang tinggal di utara dan timur mula memeluk agama Islam berkat dari dakwah dalam perniagaan dan tunjuk ajar dari orang Islam yang bertutur dalam bahasa yang sama dengan mereka dan golongan yang sama-sama berdagang dengan mereka.

SOSIAL: Sifat semulajadi yang menitikberatkan nilai kejujuran dan amalan bersedekah yang ditunjukkan oleh orang Islam dalam urusan perdagangan dan kepentingan yang mereka martabatkan dalam nilai-nilai keadilan dan etika yang bersih, telah memberi kesan positif kepada orang Turki yang mereka temui melalui hubungan komersial.

Penduduk tempatan yang berdekatan memahami bahawa etika sosial yang bersih ditonjolkan para pedagang Muslim yang datang untuk melakukan perniagaan dengan mereka adalah hasil dari didikan agama mereka.

Contohnya, apabila pedagang Muslim mengukur kain untuk dijual, nilai yang mereka jual pasti lebih murah dari ukuran kain yang sentiasa diberikan lebih kepada pembelinya, tetapi orang Islam juga akan membayar harga yang lebih untuk ukuran yang kecil apabila mereka pula menjadi pembeli.

Sifat kemurahan hati umat Islam dalam bersedekah itulah yang memukau jiwa penduduk setempat terutamanya orang Turkik. Mereka bahkan dikatakan pernah mempersoalkan sama ada umat Islam ini sebenarnya manusia atau malaikat yang dihantar oleh Tuhan.

POLITIK/KETENTERAAN : Kekhalifahan dari zaman sama ada Bani Umayyah atau Bani Abbasiyah gemar membentuk struktur ketenteraan mereka berdasarkan sistem ketenteraan gaya Turki, merekrut askar dari kalangan bangsa Turki dan membentuk kota pertahanan seperti Samarra untuk diduduki oleh tentera-tentera Turki.

Dengan keupayaan mereka yang mahir bertarung, askar-askar Turki sering menerima kenaikan pangkat yang tinggi dalam pasukan. Mereka juga sering dilantik menduduki jawatan yang berkaitan dengan hal ehwal pentadbiran negara. Oleh itu, tentera dan perkhidmatan awam kekhalifahan tersebut lazimnya diuruskan oleh orang Turki.

DAKWAH: Ahli sejarah British, Sir Thomas Arnold, dalam bukunya ‘The Preaching of Islam: A History of Propagation of Faith Muslim’, ada memberikan penjelasan terperinci mengenai mengapa masyarakat dari pelbagai budaya dan etnik yang secara sukarela menerima Islam.

Rata-rata masyarakat Turki adalah memeluk agama Islam tanpa sebarang paksaan, bahkan dengan kehendak mereka sendiri. Sesuai dengan larangan dalam Islam sendiri terhadap budaya pemaksaan menggunakan mata pedang.

Pada permulaan abad ke-8, tanah-tanah bangsa Turki dikuasai oleh orang Islam. Walau bagaimanapun, bagi sesetengah orang Turki, penghijrahan kepada pegangan ajaran Islam hanya berlaku secara drastik sekitar dua abad kemudian pada abad ke-10.

Sepanjang waktu itu (abad ke-8), memang ada terdapat beberapa orang Turki yang sudah memeluk agama Islam, tetapi tidak meluas dan sedikit demi sedikit. Maka, ia menjadi bukti dan penanda aras yang menunjukkan bahawa majoriti besar dari mereka ini telah menerima Islam secara aman dan berhikmah.

KEADILAN: Menurut undang-undang syariah, penduduk bukan Islam harus membayar kadar cukai yang lebih tinggi berbanding penduduk beragama Islam, ia disebut sebagai Jizyah.

Maka jika kita lihat situasi ini dari konteks duniawi, ia sepatutnya memberi manfaat dan keuntunga bagi pemerintah Islam apabila penduduk bukan Islam memilih untuk kekal sebagai orang bukan Islam.

Jadi, sangatlah tidak masuk akal jika ada dakwaan bahawa pemimpin-pemimpin Islam ketika itu memaksa orang-orang Turki untuk memeluk agama Islam sekiranya pemimpin itu kita hendak gambarkan sebagai pemimpin yang zalim.

Sekitar tahun 950, seorang bekas tentera elit yang berkhidmat untuk tentera Khazar bernama Seldjuq Bey telah bermigrasi bersama pengikut nya ke Khawarezm, beliau memeluk Islam di sana kemudian bersekutu dengan Shah dari Empayar Parsi Samanid ketika menentang Kekhaganan Karakhanid di Transoxania pada 992-999.

Walau bagaimanapun selepas bangkitnya Kesultanan yang pertama di dunia, Kesultanan Ghaznawiyyah. Seldjuq Bey telah terjebak dalam pergelutan kuasa di wilayah ini sebelum berjaya mengasaskan pangkalan bebas mereka sendiri melalui sebuah kerajaan kecil.

Setelah Seldjuq Bey meninggal dunia pada tahun 1021, cucu-cucu lelakinya menyambung perjuangan beliau. Toghrul Bey dan Chaghri Bey merupakan dua beradik yang bersama-sama menundukkan Kesultanan Ghaznawiyah dan Empayar Karakhanid.

Semasa dibawah pemerintahan Toghrul Bey, beliau berjaya menubuhkan sebuah empayar dengan sistem negara berpusat yang sistematik pada tahun 1037, iaitu Empayar Seljuk Agung.

Empayar tersebut menjadi titik permulaan kuasa imperialis di bawah bangsa Turki Islam yang besar dan bertahan untuk beberapa abad lamanya. Ia dinamakan sebagai Empayar Seljuk bersempena dengan nama datuk kepada Toghrul Bey yang dianggap sebagai pelopor perjuangan menubuhkan negara untuk bangsa Turki di barat.

Legasi Seljuk dari keturunan Turki Oghuz diteruskan oleh Kesultanan Rum Anatolia, dan disambung oleh Empayar Uthmaniyah.

Selepas kejatuhan Empayar Uthmaniyah – yang populasinya pada abad ke-20 telah memiliki struktur budaya berlapis akibat gerakan pemisah berasaskan perbezaan agama dan bangsa, kerajaan Republik Turki yang baru dibentuk memutuskan kesamarataan di antara penduduk harus ditegakkan dengan hanya menerima dan mengamalkan budaya bangsa Turki sahaja.

Kesamarataan yang lain adalah terhadap agama. Dengan itu, negara Turki tidak lagi menjadi sebuah negara Islam kerana mengangkat perlembagaan sekular. Tetapi sebahagian besar penduduknya sudah beragama Islam beratus tahun lamanya sebelum peristiwa ini berlaku.

Penganut agama selain Islam, kebanyakannya terpaksa berpindah keluar atas dasar rasa ketakutan akan berlakunya konflik di kalangan penduduk kerana kebangkitan semangat nasionalisme Turki yang sangat berkait rapat dengan Islam walaupun sudah menjadi sekular.


Nurhaci: Bapa Pengasas Dinasti Qing

Dinasti Qing merupakan dinasti beraja terakhir yang memerintah negara China, sebelum ditewaskan oleh Revolusi Xinhai pada tahun 1911 untuk membentuk Negara Republik China. Dinasti Qing bermula selepas kejayaan Hong Taiji, anakanda Nurhaci menewaskan Tentera Dinasti Ming di wilayah Liaodong pada tahun 1636, 10 tahun selepas kemangkatan Nurhaci.

Dinasti Qing memerintah Negara China sejak tahun 1644 selepas pemangku takhta dinasti Qing, Dorgon menewaskan pemberontak Li Zicheng yang menawan ibukota Ming dan menyebabkan Maharaja Ming yang terakhir membunuh dirinya di istana. Dorgon Berjaya menewaskan Dinasti Shun yang diasaskan oleh Li Zicheng dengan bantuan Wu Sangui yang tidak mahu berkhidmat di bawah pemerintahan Li Zicheng.

Dinasti Qing yang diasaskan oleh Hong Taiji ini memerintah Negara China sejak 1644 hinggalah 1912, selama lebih 270 tahun, walaupun mereka bukanlah pemerintah berbangsa China sebenar (Bangsa Han), mereka adalah puak Aisin Gioro, kaum-kaum Mongol yang berasal daripada lembangan Sungai Tunguska di utara Ulaan Batur, Mongolia. Nurhaci adalah pemula kepada kejayaan hebat Dinasti Qing dalam menguasai seluruh negara China, walaupun baginda terkorban dalam Pertempuran Ningyuan pada tahun 1626, 10 tahun sebelum anaknya menubuhkan Dinasti Qing.

Dalam kedinginan salju yang memutih memenuhi perkarangan kediaman berdinding lumpur dan sekam pada musim sejuk membeku itu, lahirlah seorang bayi lelaki dalam suasana biasa. Musim sejuk pada tahun 1559 itu menyaksikan kelahiran seorang bayi kepada keluarga puak Gioro yang tiada pengaruh, terselindung di sebalik berpuluh-puluh puak Jurchen yang lebih dominan di Tebing Jaringan Sungai Liao dan Heilong, apatah lagi kediaman mereka yang terletak di Pinggir Sungai Suzi (Sungai Suksuhu) itu tidak menjadi tumpuan puak-puak Jurchen yang lain.

Namun, tiada sesiapapun yang akan  menyangka bahawa bayi itu akan menjadi pengasas kepada sebuah ketamadunan, empayar yang keempat terbesar yang pernah dibina dalam sejarah dunia. Berasal daripada bangsa nomad berasaskan perhambaan terhadap ketua puak dalam memburu dan menangkap ikan, mereka bertukar gaya kehidupan kepada menetap secara kekal di tebing Sungai Suzi itu. Di situlah Nurhaci dilahirkan dan dibesarkan.

Sebagai ketua puak Gioro yang juga dikenali sebagai Puak Sungai Suksuhu, bapanya Taksi bergelut untuk mengembalikan kegemilangan puak mereka di Wilayah Jurchen Janzhou ini. Nurhaci dikatakan keturunan daripada Mongke Temur yang dilantik menjadi komander Dinasti Ming di pos kawalan Jianzhou, kira-kira 200 tahun sebelum kelahiran Nurhaci. Selepas kematian Mongke Temur, prestasi keluarga mereka merudum sehinggakan Datuknya Giocangga dan bapanya Taksi tidak terpilih menjadi pegawai Dinasti Ming dalam kalangan puak Jurchen yang lain. Namun, Giocangga tidak berputus asa dalam usaha mengembalikan kegemilangan puaknya. Semasa peperangan antara puak, Giocangga berpihak kepada Wang

Koo, ketua puak yang sangat berpengaruh dalam kelompok Kaum Jurchen Jianzhou. Giocangga berusaha mengahwinkan anaknya, Taksi dengan keturunan Wang Koo, dan akhirnya perkahwinan antara Taksi dengan Xuan, puteri Atai dan cucu Wang Koo berjaya dimeterai. Daripada perkahwinan ini, lahirlah Nurhaci dan adiknya Surhaci. Oleh itu,Nurhaci juga adalah cicit kepada Wan Koo, ketua puak yang sangat berpengaruh.

Namun begitu, diplomasi secara perkahwinan dalam budaya Jurchen tidaklah memainkan peranan yang besar dalam perdamaian. Kesilapan kecil boleh melibatkan pertumpahan darah, walaupun puak-puak ini telah mengahwinkan anak-anak mereka. Wang Koo adalah ketua puak yang sangat hebat serta mahir dalam seni mempertahankan diri. Beliau juga mahir bertutur dalam Bahasa Cina, Mongol dan Jurchen.

Oleh sebab itu, Wang Koo menakluk puak-puak Jurchen yang berhampiran dan menubuhkan sebuah Kota yang lengkap dengan pertahanan di Bukit Gure, Daerah Liaoning. Beliau juga dianugerahkan jawatan rasmi oleh Dinasti Ming. Wang Koo sangat kaya dan membentuk perikatan dengan 9 puak utama Jurchen. Ketiga-tiga pegawai pos kawalan Jianzhou berada di bawah kekuasaan Wang Koo.

Berbeza dengan Nurhaci yang menerima nasib malang. Pada usian 10 tahun, ibunya meninggal dan ibu tirinya tidak menyukai Nurhaci. Oleh itu, pada usia 10 tahun, Nurhaci telah dipaksa untuk bekerja mencari hasil hutan dan menjualkannya di pasar bangsa Jurchen. Namunn begitu, Nurhaci turut diajarkan ilmu mempertahankan diri datuk dan bapanya. Hasilnya, Nurhaci menjadi pemanah yang sangat handal. Mengikut riwayatnya, Nurhaci berjaya membidik lima anak panah ke sasaran dengan kesemuanya tepat, sedangkan penembak tepat yang bertarung dengannya tersasar dua anak panah. Nurhaci membesar dengan kesukaran yang amat sangat, walaupun beliau merupakan cucu kepada dua ketua puak utama Puak Jurchen Jianzhou.

Oleh sebab kekurangan kasih saying, Nurhaci dan adiknya Surhaci sering bermain di rumah moyangnya, Wang Koo. Nurhaci sangat mengidolakan moyangnya itu dengan kehebatan Wang Koo mengurustadbir puak, mengatur strategi dan berkarisma tinggi. Nurhaci juga mengimpikan suatu hari nanti, beliau pula yang akan menjadi ketua utama puak seperti moyangnya. Namun begitu, panas tidak selalunya ke petang. Kekuatan tentera Wang Koo menyebabkan mereka selalu menyerang wilayah Bangsa Cina dan memusnahkan harta benda serta membunuh general-general tentera diraja Ming. Perkara tersebut mengguris hati Maharaja Cina itu.

Pada tahun 1570, Li Chengliang, seorang general yang hebat dan berkemahiran tinggi dalam seni mempertahankan diri dan ilmu peperaangan dilantik menjadi Komander Daerah di Jurchen Jianzhou. Beliau telah bertarung dengan hebatnya dalam pertempuran dengan puak Mongol dan menang dalam banyak peperangan. Sebagai komander daerah yang baharu, Li Chengliang berhasrat untuk memerintah wilayah Jurchen dengan kuku besi. Justeru itu, pada Tahun 1574, Li Chengliang telah menyerang kubu Wang Koo di Bukit Gure dalam usaha melemahkan pengaruh Jurchen.

Datuk Nurhaci, Giocangga melihat peluang untuk meningkatkan kembali prestij keluarganya telah menyatakan kesetiaan kepada Li Chengliang dan bersama-sama bapa Nurhaci, Taksi berpihak kepada Li Chengliang, memberikan maklumat dan memimpin tentera Li Chengliang ke Bukit Gure. Dalam pertempuran di Bukit Gure, lebih 1,000 orang terbunuh dan Tentera Ming berjaya menawan Bukit Gure. Wang Koo berjaya meloloskan diri, namun ditawan dalam pertempuran lain, sebelum dibawa ke ibukota Ming untuk dihukum bunuh. Nurhaci yang berada di kediaman moyangnya ketika itu ditawan oleh Li Chengliang.

Pada usia 15 tahun ketika itu, Nurhaci diserap ke dalam tentera Li Chengliang. Dalam perkhidmatannya itu, Nurhaci telah mempelajari banyak seni peperangan dan beliau berjaya merapatkan hubungan dengan Li Chengliang. Hubungan yang baik inilah yang melonjakkan Nurhaci ke peringkat yang lebih tinggi lagi. 3 tahun kemudian, Nurhaci meninggalkan tentera dan pulang ke kampung halamannya di tebing Sungai Suzi.

Perbuatannya itu menjadikan ia pelarian tentera yang sangat dikehendaki oleh kerajaan. Nurhaci terpaksa bergerak pada waktu malam dan tidak menggunakan jalan utama semasa perjalanannya. Semasa melewati Yehe, beliau berjumpa dengan ketua puak Yehe dan diberikan kuda serta pakaian yang bersesuaian. Nurhaci jua ditawarkan perkahwinan dengan seorang anak kecilnya yang bernama Monggo. Namun, Nurhaci perlu menunggu anak tersebut besar terlebih dahulu.

Setibanya Nurhaci di kampung halamannya, Nurhaci yang berusia 18 tahun ketika itu dikahwinkan dengan seorang gadis jelita bernama Tunggiya dan mereka tinggal berasingan daripada keluarga Taksi. Ketika ini, Nurhaci hanya menerima sedikit sahaja sumber kewangan sebagai pewaris puak. Nurhaci berpindah ke kampung Parami yang terletak di sebalik bukit di pinggir Sungai Suzi, kira-kira 5km dari perkampungan asalnya.

Di sini, Nurhaci kembali melakukan pekerjaan lamanya mencari hasil hutan dan ginseng untuk menyara keluarganya. Menetap di tempat yang terpencil menyebabkan Nurhaci bertambah cekap dan personaliti kepimpinannya semakin berkembang. Ayahnya menawarkan harta yang lebih kerana rasa bangga dengan Nurhaci, namun beliau menolak. Di sebalik ketenangan aliran Sungai Suzi itu, hati Nurhaci sering bergelodak. Puak-puak Jurchen Jianzhou masih sering berperang sesama sendiri demi merebutkan makanan dan kawasan. Nurhaci sering mundar-mandir di sekitar pergunungan setiap kali berlakunya peperangan antara puak dan beliau mempunyai keazaman untuk menamatkan peperangan yang merugikan puak-puak Jurchen itu sendiri.

7 Tahun selepas kematian Wang Koo, anaknya Atai masih lagi mengawal Kota Bukit Gure untuk menentang tentera Ming. Pada tahun 1583, Li Chengliang sekali lagi menyerang Kubu Bukit Gure dengan bantuan Ketua puak Jurchen yang bernama Nikan Wailan. Ayah dan Datuk Nurhaci masih lagi membantu tentera Li dalam peperangan ini. Setelah beberapa hari, tentera Ming masih lagi tidak dapat menembusi kekebalan kubu Bukit Gure itu.

Oleh sebab Giocangga dan Taksi mempunyai pertalian dengan Atai, mereka dihantar untuk memohon Atai menyerah, namun Atai tidak bersetuju dan menahan kedua-dua mereka di Bukit Gure. Tidak lama kemudian, Tentera Ming berjaya menewaskan kekebalan Kubu Bukit Gure dan menyembelih semua yang berlindung dalam kubu tersebut sehingga menyebabkan Giocangga dan Taksi turut terbunuh. Nurhaci mendapat perkhabaran pembunuhan ahli keluarganya itu dengan perasaan marah yang membuak-buak kerana rasa dikhianati oleh Kerajaan Ming.

Sebagai anak yang sulung, Nurhaci mewarisi jawatan sebagai ketua puak menggantikan bapanya. Selepas mewarisi jawatan tersebut, Nurhaci dengan marahnya membuat bantahan kepada Kerajaan Ming di atas kematian ayah dan datuknya yang dibunuh oleh tentera Ming sendiri, walhal mereka berkhidmat kepada Ming. Kerajaan Ming menebus kesilapan mereka dengan menganugerahkan Nurhaci 20 kertas pengiktiran kerajaan kepada Nurhaci, 30 kuda dan jawatan sebagai Kapitan Jianzhou.

Dengan kematian kedua-dua orang yang disayanginya itu, hanya Nurhaci sahajalah yang mampu mengembalikan kegemilangan nama puak mereka. Walaupun secara rasminya Nurhaci telah menjadi kapitan Jianzhou, beliau sebenarnya tidak mempunyai kuasa penuh dalam mengawal semua kaum Jurchen Jianzhou. Puak-puak Jurchen masih lagi berperang sesama sendiri. Di Jurchen Jianzhou, terdapat tiga puak utama iaitu Puak Sungai Suksuhu (puaknya), Puak Sungai Hun dan Puak Zechen. Setiap puak pula terbahagi kepada banyak puak-puak kecil yang saling berbunuhan demi merebut kuasa, wilayah dan makanan.

Nurhaci memikirkan strategi untuk menguasai Jianzhou dengan sebenar-benarnya sebagai seorang pemimpin ulung. Akhirnya, beliau mendapat idea untuk menghapuskan dahulu pesaing utama iaitu Nikan Wailan. Nikan Wailan bukanlah lelaki yang terhormat dalam puak Jurchen, tetapi disebabkan dia disenangi oleh Kerajaan Ming dan membuat sumpah setia kepada Maharaja Ming, maka prestijnya bertambah dalam kalangan puak Jurchen yang lain. Nurhaci menuduh Nikan Wailan sebagai pembunuh bapa dan datuknya.

Beliau menggesa Tentera Ming membantunya menewaskan Nikan Wailan atas tuduhan tersebut. Namun begitu, pegawai kerajaan Ming menolak permintaan Nurhaci dan mengugut untuk melantik pula Nikan Wailan sebagai Kapitan Jianzhou. Peristiwa ini menyebabkan prestasi Nikan Wailan bertambah dan ramai ahli puak yang memihak kepada Nikan Wailan termasuklah keluarganya sendiri.

Situasi yang tidak memihak kepada Nurhaci ini tidak menggentarkannya. Dengan hanya 13 pakaian zirah yang diwarisinya dan kira-kira 30 orang sahaja yang setia kepada Nurhaci, beliau mengatur gerak untuk menguasai Jianzhou. Mengambil kesempatan di atas peperangan antara puak, Nurhaci Berjaya mendapatkan sokongan hampir 100 orang pejuang Jurchen. Pada tahun 1584, ketika usianya baru menginjak ke 25 tahun, Nurhaci mengetuai tenteranya menyerang Nikan Wailan di Desa Tulun. Nurhaci berjaya menewaskan Tulun, namun Nikan Wailan berjaya meloloskan diri ke Erhun.

Dua tahun kemudian, Nurhaci menawan Kota Joogiya selepas mereka menggali lubang pada ais di dinding kota untuk dijadikan tangga oleh tentera Nurhaci. 6 bulan kemudian, kempennya diteruskan dengan menyerang 3 perkampungan di bukit Mardun, tetapi gagal. Beliau mengetuai angkatan perangnya memanjat bukit Mardun pada waktu malam dan akhirnya mereka berjaya menawan Mardun. Keperwiraan Nurhaci dalam mengepalai setiap serangan menyebabkan dia dihormati oleh tenteranya dan kebijaksanaannya menarik ramai kaum Jurchen untuk berkhidmat di bawahnya.

Pada tahun 1587, apabila angkatan tenteranya semakin membesar, sekali lagi Nurhaci menewaskan  Nikan Wailan di Erhun dan Nikan Wailan melarikan diri ke Kawasan Li Chengliang. Tidak lama kenudian, Nurhaci meminta Li Chengliang menyerahkan Nikan Wailan kepadanya. Li Chengliang memberikan informasi kepada Nurhaci kedudukan Nikan Wailan dan dia dipenggal di tempat tersebut. Dengan kematian Nikan Wailan, Nurhaci menjadi sasaran pembunuh termasuklah ahli puaknya sendiri. Namun Nurhaci yang licik dan hebat dalam ilmu mempertahankan diri itu tidak terkalahkan. Nurhaci juga mendapat sokongan daripada Li Chengliang dan kuasanya bertambah kuat dan wilayahnya bertambah besar setelah disokong oleh Li Chengliang. Istana Ming pada masa ini pula mengalami krisis apabila Maharaja Wanli memalukan makam Zhang Juzheng, bekas Setiausaha Agung yang meninggal dua tahun sebelumnya dan maharaja turut membubarkan polisi yang yang dibuat oleh Zheng Juzheng dan menyebabkan pergolakan dalam kerajaan Ming. Oleh sebab Dinasti Ming yang semakin merudum, mereka tidak terlalu menghiraukan urusan di utara China menyebabkan perluasan kuasa Nurhaci tidak dihiraukan seperti di zaman Wan Koo. Tambahan pula, kerajaan Ming menaruh harapan bahawa Nurhaci boleh memimpin penduduk Jianzhou untuk tunduk kepada mereka. Kerajaan Ming menganugerahkan 800 tahil perak dan 15 gulungan kain setiap tahun kepadanya sebagai pembesar rasmi Ming di Jianzhou.

Nurhaci berjaya menundukkan berpuluh-puluh puak Jurchen Jianzhou, tetapi masih tidak berjaya menyatukan seluruh puak Jurchen Jianzhou. Pada tahun 1587, Nurhaci membina Kota Fe Ala dan menyatukan kesemua puak Jurchen Jianzhou di Sungai Suksuhu dan Sungai Hun. Kota Fe Ala juga terletak di kaki gunung yang dikelilingi oleh jurang di tiga sisinya. Kedudukan Kota Fe Ala yang strategik membolehkan pertahanannya semakin kukuh. Dengan diameter lebih 10, kota Fe Ala menjadi ibukota Nurhaci yang sangat penting. Di Kota itu, Nurhaci berkahwin dengan Monggo, yang akan melahirkan Hong Taiji, pemerintah selepas Nurhaci mangkat.

Nurhaci sedar bahawa Kerajaan Ming akan menyekat puak Jurchen yang terlalu berkuasa. Oleh itu, dia berpura-pura sangat menghormati pegawai-pegawai dinasti Ming terutamanya Li Chengliang, majikan lamanya. Beliau memberikan banyak kekayaan kepada Li Chengliang dan memberikan anak saudaranya sebagai gundik kepada anak Li Chengliang. Nurhaci juga dianugerahkan jawatan tertinggi dalam kerajaan Ming di Jianzhou sebagai Pembantu Pesuruhjaya ketenteraan Daerah Jianzhou.

Pada Tahun 1592, Tentera Jepun melalui Toyotomi Hideyoshi menghantar 150,000 tenteranya menyerang dan menduduki Korea. Nurhaci mengambil peluang untuk menunjukkan kesetiaannya dengan mencadangkan tenteranya menentang Jepun yang menyerang Korea. Namun begitu, Korea menolak cadangan tersebut kerana bimbang dengan sifat gasar orang-orang Jurchen. Ming tidak meluluskan permohonan Nurhaci untuk membantu melawan Jepun. Namun begitu, Nurhaci berjaya mendapatkan kepercayaan yang lebih daripada Kerajaan Ming.

Serangan Jepun berjaya dipatahkan oleh tentera Ming. Pada Tahun 1597, Jepun sekali lagi menyerang Korea. Tentera Ming yang mempunyai senjata api yang banyak di Liaodong dikerahkan ke Korea. Dalam peperangan tersebut, tentera Jepun berjaya dikalahkan, namun Dinasti Ming yang sibuk dengan peperangan dan kerugian banyak harta-benda tidak sempat memerhatikan situasi di Jianzhou. Nurhaci yang mendapat pengiktirafan dan kepercayaan daripada Dinasti Ming mula meninjau-ninjau untuk menyerang Jurchen Haixi.  Jurchen Haixi ialah bangsa Jurchen yang mendiami sepannjang Sungai Haixi (Sungai Songhua). Mereka terbahagi kepada 4 puak utama iaitu Yehe, Ula, Hada dan Hoifa. Mereka dikenali sebagai 4 Puak Hulun. Peningkatan kuasa Nurhaci menyebabkan semua puak Haixi rasa terancam, terutamanya Puak Yehe, puak yang paling kuat dalam semua puak Jurchen Haixi.

Bimbang dengan kuasa Nurhaci, perkahwinan digunakan sebagai diplomasi tetapi ia tidak memadamkan keinginan Nurhaci dalam pelebaran kuasa. Menyedari akan ancaman tersebut, keempat-empat puak tersebut disertai dengan lima puak Corchin Mongol bertekad menyerang Nurhaci atas alas an Nurhaci tidak mahu memberikan sedikit wilayahnya kepada abang iparnya, Buzhai iaitu penguasa Yehe.

Pada tahun 1593, seramai kira-kira 30,000 tentera gabungan berarak ke Fe Ala untuk menyerang Nurhaci. Nurhaci yang mempunyai 10,000 tentera sahaja tidak gentar menghadapi ancaman tersebut. Beliau mengarahkan tenteranya serang dahulu tentera gabungan dengan membuang pakaian zirah yang berat-berat menyebabkan tenteranya dapat bergerak lebih laju dan semangat juang mereka meningkat. Akhirnya, pertempuran berlaku di Bukit Gure dan ia menyaksikan bagaimana Buzhai termasuk dalam perangkap dan terbunuh di Bukit Gure. Kematian ketua puak Yehe itu menyebabkan moral tentera gabungan merudum dan serangan demi serangan tentera Nurhaci menyebabkan tentera gabungan mengalami kekalahan. Kejayaan mengalahkan tentera gabungan 9 puak tersebut meningkatkan lagi prestij Nurhaci.

Selepas kejayaan tersebut, Nurhaci menyerang dan menakluk Puak Juseri di Gunung Changbai sebelum musim sejuk pada tahun 1593. Semasa musim sejuk, Nurhaci menghadap Maharaja di Beijing dan dengan senyap-senyap dia mengarahkan tenteranya menakluk pula puak Neyen di pinggir sungai Yalu. Dengan itu, semua puak Jurchen Jianzhou telah berada di bawah taklukan Nurhaci. Kempen yang dijalankan selama 10 tahun itu telahpun memberikan hasil yang gemilang.

Pada tahun 1599, Nurhaci menyuruh pembesarnya mencipta sistem tulisan Jurchen yang mengadaptasikan tulisan Mongol. Dengan adanya sistem tulisan ini, urusan pentadbiran di Fe Ala semakin tersusun dan puak-puak Jurchen semakin terasimilasi untuk mengikuti sistem kehidupan masyarakat bertamadun. Pada awal kurun ke-17, Tokugawa Ieyasu menjadi shogun dan merubah hubungan dengan kerajaan Joseon (Korea) dan menyebabkan kerajaan Joseon di bawah Raja Gwanghaegun bertambah kuat. Joseon menghantar tenteranya ke utara Sungai Tumen dan menghancurkan puak Jurchen Holjaon di sana. Namun begitu, nasib bangsa Jurchen terletak di bahu Nurhaci dengan berkembangnya wilayah pemerintahan beliau setelah berjaya menyerap Hada (1601) dan Hoifa (1607) menerusi berbagai kempen yang dilancarkannya. Nurhaci juga bermain dengan diplomasi dengan mengahwinkan 9 puterinya dengan putera Mongol, terutamanya dari Korchin dan Kharachin.

Perikatan ini menjadikan Nurhaci sebagai Ketua Puak yang paling agung di wilayah Jurchen. Pada tahun 1607, delegasi dari 5 Khalka (Negara Mongol) mengiktiraf Nurhaci sebagai Khan dengan gelaran Kundulun Khan. Nurhaci membuat reformasi ketenteraan dengan mengadaptasikan sistem ketenteraan Mongol zaman Genghiz Khan iaitu sistem panji. Beliau menukarkan unit-unit kecil mengikut puak (10 – 12 orang) kepada kompani yang lebih besar (niru), setiap kompeni membentuk batalion (jalan) yang membentuk 4 tentera panji (gusa) dengan 4 warna iaitu kuning, putih, biru dan merah.

Dengan pembentukan ketenteraan yang tersusun dan berdisiplin ini, Nurhaci berjaya meluaskan kuasanya di seluruh kawasan Jurchen ini. Ketenteraan Nurhaci pula dibiayai oleh hasil bumi yang sangat bernilai iaitu ginseng. Pada zaman tersebut, ginseng yang ditemui di Pergunungan Changbai sangat tinggi nilainya. Dengan kekayaan hasil giseng ini, Nurhaci berjaya meningkatkan ekonominya dan dapat membiayai setiap kempen penaklukannya.

Pada tahun 1603, Nurhaci kembali semula ke kampung kelahirannya di pinggir Sungai Suzi dan membina kota baharu yang lebih kukuh dengan dinding yang lebih tebal. Beliau menamakan kota tersebut sebagai Kota Hetu Ala dan pentadbirannya bertambah kemas di kota baharu tersebut.

Penaklukan Hoifa membuka jalan ke Negara Hulun yang lain. Namun begitu, Nurhaci tidak terus menyerang Yehe, Negara Hulun yang paling kuat. Beliau meneruskan kempen ke Ilan Hala dan Ula bermula dari tahun 1607 dan berjaya menyerap Negara Ula pada tahun 1613 melalui pelbagai peristiwa dan sebab yang ditimbulkan oleh mereka. Nurhaci menyerang Kota Yehe pada tahun yang sama, tetapi Yehe meminta pertolongan Dinasti Ming dan gencatan senjata dimeterai. Dengan berkembangnya wilayah Nurhaci, beliau turut menggandakan tentera panjinya kepada 8 panji pada tahun 1615.

Pada Tahun 1612, Nurhaci membunuh adiknya Surhaci kerana bimbang dengan peningkatan pengaruh adiknya itu. Pengaruh adiknya berjaya disekat. Tidak lama kemudian, Nurhaci mengahwini Puteri Kerajaan Borgijit, salah satu waris Genghiz Khan dan beliau menamakan bangsanya sebagai Aisin-gioro (Aisin bermaksud emas). Dengan perkahwinan tersebut, Nurhaci memperoleh legitimasi sebagai Khan, tetapi ia menangguhkan pertabalannya sebagai raja sehingga tahun 1615.

Pada tahun 1615, Nurhaci mengisytiharkan dirinya sebagai Khan Dinasti Amaga Aisin Gurun atau Dinasti Jin (Emas) Baharu dengan gelaran Geren Gurun-be Ujire Genggiyen Han (Khan yang Bijaksana, Keuntungan Semua Negara). Dinasti inilah yang menguasai seluruh Negara China dengan sistem yang dicipta oleh Nurhaci. Cita-cita besarnya itu terpapar jelas di Kota Hetu Ala, Kota yang dibina dan didiami oleh pelbagai kaum termasuklah Kaum Han dan Mongol. Nurhaci telah mula berani membuat konfrontasi dengan kerajaan Ming. Dengan menggunakan peristiwa pembunuhan ayah dan datuknya dan rungutan terhadap Kerajaan Ming yang berat sebelah kepadanya berbanding Negara Yehe yang dikenali sebagai 7 Aduan Rasmi, baginda mula menyerang Kota Fushun yang dikelilingi oleh Tembok Liaodong pada tahun 1618.

Dalam serangan ini, Nurhaci berjaya menawan Kota Fushun dan Kota Qinghe setelah Jeneral Li Yongfang menyerahkan kota tersebut dan mengahwini cucu Nurhaci. Nurhaci dan tenteranya menjarah kedua-dua kota tersebut dan membunuh ramai penduduk kota-kota tersebut. Selain itu, di Qinghe, NUrhaci mengarahkan telinga tentera-tentera dipotong dan dihantarkan ke istana Ming. Peristiwa ini menyebabkan kerajaan Ming murka. Mereka mengumpulkan tentera dari seluruh pelosok negara untuk menyerang Nurhaci di Hetu Ala.

Pada tahun 1619, Tentera Ming seramai lebih 88,000 orang dari Fujian, Zhejiang, Sichuan, Shandong, Shanxi dan Gansu berarak ke Hetu Ala, bersama-sama dengan 10,000 tentera Yehe dan 13,000 tentera Joseon. Seramai 130,000 tentera Ming telah bertempur dengan lebih kurang 60,000 tentera Nurhaci di Sarhu. Dalam peperangan ini dan kehebatan pemanah dan tentera berkuda Dinasti Jin, Tentera Nurhaci telah mendapat kemenangan yang sangat gemilang dan berjaya merampas Kubu pertahanan yang strategik di Kaiyuan dan Tieling. Nurhaci meneruskan kempennya untuk menawan Liaodong, namun perubahan strategi di Tembok Besar Liaodong menggusarkannya. Lalu, Nurhaci merubah arah dan menyerang serta menakluk Yehe, satu-satunya Negara Hulun yang masih mandiri. Akhirnya, Yehe berjaya ditakluki oleh Nurhaci.

Pada tahun 1620, Maharaja Wanli mangkat. Pewarisnya, Maharaja Taichang juga mangkat sebulan kemudian. Maharaja Tianqi (Xizong) menaiki takhta dan berlakulah konflik di antara pembesar-pembesar Ming. Mengambil peluang daripada perbalahan di istana Ming, Nurhaci berjaya menawan Liaoyang, Shenyang dan kubu Jinzhou pada tahun 1621 dalam beberapa siri pertempuran yang menunjukkan kehebatan strategi perang Nurhaci yang tiada tolok bandingnya. Setelah menang, Nurhaci memindahkan ibukotanya dari Hetu Ala ke Liaoyang. Dengan tertawannya Kota Liaoyang, Nurhaci membuat tuntutan ketuanan Dinasti Jin Baharu ke seluruh kawasan tersebut dan menghantar surat kepada 70 buah kota di selatannya.

Puak yang dahulunya hidup secara nomad akhirnya berjaya menakluk kawasan yang luas di Liaoyang dengan bersatunya bangsa mereka di bawah kekuasaan Nurhaci. Selepas kejayaan menakluk Liaoyang, hanya Liaoxi sahajalah wilayah yang memisahkan antara Nurhaci dengan Shanhai-Pass, kawasan terakhir Tembok Besar China sebelum ke ibukota Beijing. Kota yang terpenting di Liaoxi ialah Guangning. Seluruh istana Ming menjadi huru-hara. Kerajaan Ming menghantar pakar strategi perang ke Guangning untuk mempertahankannya namun, Nurhaci berjaya juga menakluk Guangning pada tahun 1622. Dengan jatuhnya Guangning, Liaoxi pun berjaya ditakluki oleh Nurhaci. Seluruh Liaodong kini berada di bawah penguasaan Nurhaci dan Wilayah Kerajaan Jin Baharu semakin luas.

Wilayah yang besar yang ditakluk serta-merta menimbulkan masalah kepada Nurhaci. Walaupun gencatan senjata telah dimeterai sejurus selepas kejatuhan Guangning, Nurhaci terpaksa menghadapi pemberontakan Han yang tidak berpuas hati didiskriminasi, dijarah ladang dan ternakan dan dipaksa mengikuti kebudayaan Jurchen. Penduduk Han membuat beberapa siri pemberontakan dan pembunuhan tentera panji Nurhaci melalui racun. Jalan terakhir untuk mengawal pemberontakan ialah melalui pembunuhan besar-besaran bangsa Han yang memberontak atau berpotensi memberontak di Shenyang dan Liaoyang.Kota-kota tersebut bermandikan darah semula dan ramai yang mati menyebabkan populasi di Kota-kota penting di Timur Laut China berkurangan secara drastik.

Pada tahun 1625, setelah 4 tahun menduduki Liaoyang, Nurhaci memindahkan ibukotanya ke Mukden (Shenyang), yang terletak ke utara daripada ibukota Lioayang. Beliau membina istananya di Mukden dan istana ini menjadi destinasi terakhir kempen Nurhaci. Pada Tahun 1626, setelah gencatan senjata berlalu, Nurhaci ingin menakluk Ningyuan, kubu terakhir ke Shanhai Pass. Dalam peperangan tersebut, Jeneral Ming yang bernama Yuan Chonghuan, dengan menggunakan meriam merah portugis yang hebat, berhasil mengalahkan tentera Nurhaci daripada menakluk Ningyuan. Nurhaci terselamat dan berundur. Seterusnya, tentera Ming menerusi Jeneral Mao Wenlong pula menyerang Anshan menyebabkan Nurhaci terpaksan pulang ke ibukota Mukden.

Pada musim panas 1626, Nurhaci akhirnya mangkat disebabkan oleh racun di Qinghe. Seorang jeneral yang hebat, panglima perang yang sentiasa berada di barisan hadapan dan tidak terkalahkan sebelum ini, akhirnya menghembuskan nafasnya yang terakhir disebabkan racun. Baginda mangkat pada usia 68 tahun di Fulin dan makamnya dibina di sana.

Kisah keperwiraan Nurhaci dan sistem yang diasaskannya dalam ketenteraan dan pentadbiran diteruskan oleh anaknya, Hong Taiji yang menubuhkan Dinasti Qing dan legasinya berterusan selepas Dinasti Qing berjaya memerintah seluruh Negara China dari Beijing. Sistem Tentera Panji yang tersusun itu menyebabkan Qing berjaya membina empayar yang keempat terbesar di dunia selama lebih 250 tahun.

Rujukan:


Kerana Cinta, Dinasti Tang Jatuh Binasa

Semasa era Dinasti Tang, era tersebut menyaksikan pelbagai pencapaian. Semasa era ini, ibu kotanya Chang’an (kini Xi’an) mempunyai populasi penduduk teramai di dunia dengan laluan-laluan perdagangan lumayan sepanjang Jalan Sutera. Tetapi semua ini musnah angkara cinta seorang maharaja terhadap gundiknya.

Maharaja yang dimaksudkan penulis ialah Maharaja Xuanzong. Semasa era baginda, era tersebut bukan saja dianggap zaman kegemilangan Dinasti Tang. Malah, ia turut diangkat sebagai zaman keemasan peradaban China. Atas sebab itu, sesetengah orang China merujuk diri mereka sebagai ‘tang ren’ atau orang Tang.

Semasa hayat baginda, permaisuri pertama baginda ialah Maharani Zhenshun. Bagaimanapun, baginda mangkat semasa berusia 40-an selepas jatuh gering. Semua ini berpunca daripada tindakan Zhenshun memerangkap tiga putera Xuanzong dan menuduh mereka cuba merampas takhta ayahanda mereka.

Tidak lama selepas ketiga-tiga putera raja Tang itu dihukum mati, baginda didatangi mereka dalam mimpi. Sejak itu, imej mereka sentiasa menghantui Zhenshun semasa mimpi sehingga mengakibatkannya jatuh gering. Walaupun telah mengadakan upacara sembahyang dengan harapan menenangkan roh yang berdendam terhadapnya, ia gagal menghentikan gangguan tersebut. Ini membawa kepada kemangkatannya pada 737 Masihi.

Susulan kemangkatan Zhenshun, Xuanzong berharap dapat ditemukan dengan wanita yang boleh menyamainya dari segi kecantikan dan karismanya. Hasratnya itu menjadi kenyataan apabila baginda bersua muka dengan seorang wanita bernama Yang Yuhuan. Dikatakan kecantikannya melebihi kecantikan bunga-bungaan sehingga tersenarai dalam senarai Empat Wanita Tercantik China.

Tetapi Xuanzong berdepan satu masalah besar. Yuhuan merupakan isteri salah seorang puteranya, Li Mao. Jika Xuanzong dikesan menjalinkan hubungan dengan menantunya sendiri, ia akan mencetuskan skandal yang mencemarkan imej Dinasti Tang. Sebagai langkah terbaik, baginda memaksa Li Mao membenarkan Yuhuan meninggalkan istana dengan menjadi sami wanita Taoisme.

Menerusi tindakan itu, ia membolehkan perkahwinan tersebut dibubarkan tanpa sebarang masalah. Selama tujuh tahun, Yuhuan menjalani kehidupan sebagai sami wanita biasa. Tetapi ia bukan satu rahsia sekali-sekala beliau akan kembali ke istana dan menghabiskan masa semalaman bersama Xuanzong.

Hanya selepas bekas suaminya, Li Mao berkahwin semula, barulah Yuhuan dapat kembali ke istana. Ini membolehkan Xuanzong mengangkatnya sebagai gundik dan mengurniakan gelaran Guifei kepadanya. Guifei di sini bermaksud wanita kegemaran maharaja. Kedudukannya itu dimanfaatkan sepenuhnya oleh baginda untuk menaikkan martabat keluarganya.

Ini termasuk menamakan sepupunya, Yang Zhao (kemudiannya bergelar Yang Guozhong) sebagai perdana menteri. Bagaimanapun, tindakan Guifei melobi Xuanzong untuk melantik ahli-ahli keluarganya sebagai pegawai kerajaan memakan diri di kemudian hari termasuk Guozhong. Ini kerana sepupunya itu merupakan seorang pentadbir yang lemah sekaligus menyediakan batu asas kepada kejatuhan Dinasti Tang.

Semasa berada di istana, Guifei menjalani kehidupan mewah dengan setiap kemahuannya dituruti oleh Xuanzong. Ini termasuk mendapatkan buah laici kegemarannya walaupun ia perlu diambil dari wilayah yang jauh. Hal ini mengundang rasa tidak puas hati pegawai-pegawai istana yang melihat Xuanzong mengabaikan tanggungjawabnya sebagai pemerintah kerana cinta.

Tetapi disebabkan kedudukannya sebagai orang kegemaran maharaja, maka golongan bangsawan dan pegawai istana terpaksa tunduk dengan permintaan Guifei. Dengan berbuat demikian, ini membolehkan mereka memberi nasihat atau melobi usaha mereka dengan sokongan gundik kesayangan Xuanzong itu.

Namun begitu, bohonglah kalau tiada pasang surut dalam perhubungan mereka. Pada satu ketika, Xuanzong pernah menyingkirkan Guifei sebanyak dua kali atas sebab terlalu cemburu dan kerana mencuri. Tetapi dalam kedua-dua kes, baginda memilih memanggilnya pulang semula ke istana. Ini selepas Xuanzong merasakan tidak boleh hidup tanpanya.

Salah seorang bangsawan yang mendapat manfaat daripada sokongan Guifei ialah seorang jeneral bernama An Lushan. Lushan berkhidmat sebagai komander di perbatasan dan mempunyai angkatan tentera terkuat dalam kalangan tentera Tang. Jika ada yang dapat menyainginya, angkatan tersebut milik sepupu Guifei, Guozhong.

Malangnya, kepimpinan lemah Guozhong diambil kesempatan oleh Lushan untuk melancarkan pemberontakan pada 755 dan menubuhkan dinastinya sendiri iaitu Dinasti Yan. Pemberontakan ini mengakibatkan 36 juta warga Tang ketika itu terbunuh dengan kerabat diraja dan bangsawan terpaksa meninggalkan ibu kota mereka Chang’an. Antara yang lari termasuklah Xuanzong dan Guifei.

Tentera diraja merasa marah dengan kepimpinan lemah Guozhong lalu membunuhnya. Setelah itu, mereka mendesak Guifei diserahkan kepada mereka agar menerima hukuman sama seperti sepupunya. Bagi tentera Tang, wanita tersebut merupakan punca musibah yang menimpa mereka dan hukuman selayaknya bagi Guifei ialah kematian.

Sedar baginda tiada pilihan, Guifei mengucapkan selamat tinggal terhadap Xuanzong. Tidak diketahui bagaimana baginda mangkat. Ada yang mendakwa ia dilakukan dengan cara beberapa orang pembantu mencekiknya sehingga mangkat. Ada pula mendakwa baginda mengambil nyawanya sendiri bagi memuaskan hati mereka yang marah terhadap Xuanzong.

Yang pasti, situasi ini mendorong baginda turun takhta dan digantikan oleh puteranya Li Heng. Li Heng yang menaiki takhta sebagai Maharaja Suzong berjaya menakluk semula Chang’an. Tidak lama selepas pulang ke Chang’an, Xuanzong cuba memberi pemakaman diraja kepada Guifei tetapi dihalang oleh pegawai-pegawai istana. Mereka bimbang disebabkan tindakan baginda ini, ia akan mencetuskan pemberontakan baru.

Tetapi pada akhirnya, ia diatur secara rahsia oleh beberapa orang sida yang dipercayai baginda. Namun begitu, kerana cintanya yang mendalam terhadap Guifei, Dinasti Tang tidak lagi seperti dahulu. Walaupun menunjukkan pemulihan, kegemilangan yang dikecapinya sebelum ini ibarat rakan lama yang telah pergi.

Kisah cinta Xuanzong dan Guifei sememangnya satu kisah romantik. Tetapi angkara cinta juga, ia berupaya membina atau memusnahkan sesebuah kerajaan dalam sekelip mata – hakikat pahit yang terpaksa ditelan Suzong selepas melihat panahan cinta membara yang dialami ayahandanya, Xuanzong.

Kalau anda berminat dengan artikel berkaitan dengan Tamadun Cina, kami nak jemput anda membeli buku terbaru kami, KITAB TAMADUN CINA dipautan: bit.ly/KTCAyman

RUJUKAN

Wong, N. (2022, 15 Februari). How a legendary romance ended China’s golden age. Free Malaysia Today.


Kisah UAE Yang Cuba Sabotaj Ekonomi Qatar

Penyatuan ummah kadangkala hanya wujud dalam kalangan rakyat marhaen. Antara negara walau bagaimanapun mungkin lain, tambah pula di Dunia Arab.

Walaupun sama agama dan bangsa, Arab seolah-olah susah bersatu hati. Saddam Hussein sebelum ini menduduki Kuwait secara haram, yang menyebabkan ribuan kematian.

Walau bagaimanapun zaman sudah berubah, semua pihak tidak mampu lagi berperang secara terbuka. Jadi mereka bermain di sebalik tabir dan tirai pentas.

Qatar telah dipulaukan Dunia Arab sejak 5 Jun 2017 atas dakwaan bahawa kerajaannya menyokong keganasan. Namun faktor utama mungkin kerana hubungan agak mesra antara Qatar dan Iran.

Senang kata Dunia Arab sedang berpe-rang dingin dengan Qatar. Memandangkan Qatar dihimpit kesukaran, Iran dan Turki datang memberi bantuan.

Jadi motif sebenar Dunia Arab sebenarnya gagal. Kekayaan Qatar juga menjadi faktor penyumbang. Hari ini Qatar menjadi mandiri dan berdiri di atas kaki sendiri.

Namun perjalanan Qatar tidak mudah dan liku-liku tekanan dihadapi, meskipun dibenci seluruh Timur Tengah.

Apabila hubungan diplomatik diputuskan, Qatar perlu menyediakan suasana kondusif serta terjamin pada semua pelaburnya. Jaminan ini cuba dicarik-carik Arab Saudi dan Emiriyah Arab Bersatu (UAE).

Bank First Abu Dhabi dan Samba Bank (Saudi) berusaha dengan gigih untuk menjatuhkan keyakinan awam pada bon dan matawang Qatar.

Mereka melancarkan gangguan ini pada riyal Qatar di New York, memanipulasikan maklumat untuk mengaburi mata orang. Umumnya, Qatar mempunyai banyak kepentingan di New York.

Jadi di sini, mereka cuba menyengat tetapi sengatan ini gagal mencederakan ekonomi Qatar hingga boleh merugikan. Hal ini demikian kerana Qatar boleh berbelanja banyak untuk mengikat matawang, sekali gus memelihara ekonomi negara.

Boleh baca di portal ekonomi dan kewangan kami juga, The Outlook.


Doktrin Ajaran Shinto Dalam Negara Bangsa Jepun

Ajaran Shinto merupakan suatu kepercayaan penduduk Jepun berkenaan alam semulajadi, manusiawi, alam ghaib dan perkaitan antara ketiga-tiga aspek tersebut. Kepercayaan ini telah sekian lama wujud dalam lapisan sejarah Jepun dan kira-kira 80 peratus daripada penduduk Jepun menganut ajaran Shinto. Ajaran Shinto mempunyai persamaan dengan kepercayaan animisme dan shamanisme. Namun begitu, tahukah anda bahawa ajaran Shinto pernah ditetapkan sebagai doktrin kebangsaan Jepun?

1. Era Pemulihan Meiji

Semasa akhir Zaman Edo, Jepun telah diasak oleh armada
tentera laut Amerika Syarikat yang jauh lebih canggih dan moden berbanding
tentera Jepun ketika itu. Lantaran itu, pemerintah Jepun terpaksa mengalah dan
menandatangani perjanjian dengan Amerika Syarikat bagi menamatkan dasar
ketertutupan Jepun serta membenarkan aktiviti perdagangan dengan negara-negara
luar. Dari sinilah, kerajaan Jepun mulai mencontohi negara-negara Barat dalam
usaha untuk memajukan negara mereka.

Maka, bermulalah fasa baharu bagi Jepun iaitu fasa Pemulihan
Meiji pada tahun 1868. Bagi memodenkan negara, Jepun telah beralih daripada
asalnya sebuah negara agraria kepada sebuah negara industri.

Namun begitu, kerajaan Jepun berdepan dengan satu krisis agak besar dalam proses modenisasi tersebut. Hal ini kerana kerajaan Jepun perlu mempunyai hubungan diplomatik yang baik dengan negara-negara Barat supaya usaha pemindahan idea dan teknologi moden dapat diteruskan. Salah satu cara bagi berbuat demikian adalah dengan membenarkan mubaligh-mubaligh Kristian untuk menyebarkan agama Kristian di negara mereka. Kerajaan Jepun pada mulanya enggan untuk membenarkan kebebasan beragama kerana dasar tersebut bertentangan dengan kepercayaan Shinto yang meletakkan maharaja Jepun berasal daripada keturunan dewa-dewi. Lantas, apakah yang perlu dilakukan bagi menyelesaikan krisis tersebut?

2. Solusi ‘Pintu Belakang’

Bagi meneruskan hubungan yang baik dengan negara-negara
Barat, Kerajaan Jepun terpaksa memberikan kebebasan beragama kepada seluruh
rakyat Jepun pada tahun 1871. Dengan ini, para missionari Kristian dapat
menjalankan kegiatan mereka tanpa sebarang halangan. Walaupun begitu, Kerajaan
Jepun mempunyai satu muslihat yang tersembunyi di sebalik langkah tersebut.

Agama-agama asing terutamanya agama Kristian telah
dikategorikan sebagai ‘shuukyou’ yang bermaksud agama peribadi yang terhad pada
aspek-aspek spiritual sahaja. Ajaran Shinto pula tidak dikategorikan sebagai
agama. Hal ini kerana menurut kerajaan Jepun, ajaran Shinto disokong oleh
sumber-sumber bertulis yang banyak mempersembahkan mitologi-mitologi sebagai
kononnya peristiwa-peristiwa bersejarah Jepun.

Sebagai contohnya, mitologi kewujudan Maharaja Jimmu yang
dikatakan pemerintah manusia pertama Jepun dan zuriat lelaki bagi Dewi
Amaterasu dan Dewa Susan’oo telah diajarkan sebagai fakta sejarah di
sekolah-sekolah. Dengan ini, ajaran Shinto telah dilihat sebagai suatu ideologi
yang berdasarkan fakta-fakta nyata, bukannya berdasarkan unsur-unsur ghaib yang
tidak dianggap sebagai fakta-fakta yang nyata.

Maka, pihak kerajaan telah berjaya memperlihatkan polisi
kebebasan beragama tapi pada masa yang sama, memaksa seluruh rakyat Jepun untuk
mengamalkan ajaran Shinto atas alasan kononnya Shinto bukan berbentuk
keagamaan. Mempelajari ajaran Shinto dianggap sebagai usaha mempelajari dan
menghayati sejarah dan identiti Jepun.

3. Pemerkasaan doktrin Negara Shinto

Selalunya, pusat-pusat ibadat bagi sesuatu agama berfungsi
sebagai tempat suci di mana penganut-penganutnya menjalankan aktiviti
kerohanian atau ibadat-ibadat tertentu. Tapi tidak bagi ‘kuil-kuil’ Negara
Shinto. Ritual menziarahi ‘kuil’ tersebut dan menunduk hormat kepada gambar
maharaja Jepun hanyalah untuk memupuk semangat patriotisme dan cinta akan
negara.

Melalui dasar baru ini, ajaran Shinto tidak lagi merangkumi
kepercayaan akan kehidupan selepas mati atau alam ghaib. Sebagai contohnya,
rakyat Jepun mulai beralih daripada upacara pengebumian Shinto kepada upacara
pengebumian mengikut ajaran Buddha selepas ajaran Shinto melalui proses
sekularisasi. Sehingga ke hari ini, upacara-upacara pengebumian dijalankan
sebegini bagi penganut-penganut ajaran Shinto.

Namun begitu, tidak semua rakyat Jepun bersetuju dengan
dasar perubahan tersebut. Salah seorang intelektual Jepun ketika itu iaitu
Fukuzawa Yukichi pernah mengatakan bahawa dasar perubahan tersebut adalah suatu
perbuatan yang sia-sia. Sebilangan besar rakyat Jepun juga risau akan kesan
perubahan ini yang telah menghapuskan unsur-unsur spiritual dalam ajaran
Shinto.

Selepas itu, ‘kuil-kuil’ Negara Shinto telah didirikan dan terdapat guru-guru khas untuk mengajarkan doktrin-doktrin Negara Shinto kepada pelajar-pelajar sekolah. Natijahnya, peranan kuil-kuil Shinto asal berserta pendeta-pendetanya menjadi semakin kurang relevan dalam kalangan masyarakat Jepun. Lebih memburukkan keadaan, kerajaan Jepun turut melarang para pendeta Shinto daripada menjalankan tugas-tugas spiritual mereka. Hukuman berat akan dikenakan terhadap mana-mana pendeta yang enggan untuk menuruti arahan tersebut.

Tambahan pula, gerbang-gerbang Torii yang menandakan
tempat-tempat suci Shinto telah diharamkan untuk dipacakkan di kuil-kuil Shinto
asal. Hanya ‘kuil-kuil’ Negara Shinto sahaja yang dibenarkan untuk memacakkan
gerbang-gerbang tersebut. Sedikit demi sedikit, kuil-kuil Shinto asal semakin
diancam kepupusan.

Dalam urusan-urusan rasmi, pihak kerajaan telah mewujudkan sebuah jabatan khas untuk ajaran Shinto, yang ditetapkan berasingan daripada sebuah lagi jabatan yang menguruskan hal ehwal agama-agama lain (termasuk agama Buddha). Sekali lagi, hal ini telah mewujudkan banyak kerenah birokrasi yang menyusahkan rakyat Jepun untuk terus mengamalkan ajaran Shinto yang asal.

4. Pengharaman doktrin Negara Shinto

Doktrin Negara Shinto hanya mampu untuk bertahan sehingga tamatnya Perang Dunia Kedua sahaja.  Sejurus Jepun menyerah kalah terhadap pihak Berikat, tentera Amerika Syarikat telah bertindak menduduki seluruh negara Jepun. Melalui satu tindakan eksekutif yang dikenali sebagai ‘The Shinto Directive’, doktrin Negara Shinto telah diharamkan atas sebab doktrin tersebut telah merosakkan struktur ajaran Shinto yang sebenar. Atas faktor tekanan yang kuat oleh pihak Berikat, maharaja Jepun turut mendedahkan dirinya sebagai manusia biasa dan tidak mempunyai sebarang sifat ketuhanan.

Walaupun doktrin tersebut tidak lagi diamalkan sekarang, namun impaknya telah memberi kesan yang amat mendalam terhadap ajaran Shinto. Sehingga kini, kebanyakan rakyat Jepun tidak memandang ajaran Shinto sebagai agama dan ritual lawatan ke kuil-kuil Shinto yang sedia ada hanyalah sekadar formaliti atau tradisi setempat. Dalam hal berkenaan ajaran Shinto, rakyat Jepun juga telah berpecah kepada dua iaitu golongan konservatif dan liberal. Golongan konservatif Jepun mahu menerapkan semula ajaran Shinto ke dalam kerajaan serta menjadikan maharaja mereka sebagai figura utama dalam ajaran tersebut. Golongan liberal pula mahu mengurangkan lagi peranan maharaja dalam sistem pemerintahan negara mereka.

Gambar 1: Era Pemulihan MeijiGambar 2: Gerbang Torii

RUJUKAN:

i. State Shinto: A Religion Interrupted
https://www.tofugu.com/japan/state-shinto/

ii. Hardacre, Helen (1991). Shintō and the state, 1868–1988

iii. Shimazono, Susumu (2005-12-01). “State Shinto in
the Lives of the People: The Establishment of Emperor Worship, Modern
Nationalism, and Shrine Shinto in Late Meiji”

iv. Encyclopaedia
Britannica. (2009, January 02). State Shinto. Retrieved August 13, 2019, from
https://www.britannica.com/topic/State-Shinto


Masih Ingatkah Anda Pada Iklan Raya Paling ‘Legend’ Ini?

Dalam iklan ini dapat didengar perbualan antara Adibah Noor dan penumpang itu yang bercakap Melayu dengan aksen British yang sangat pekat. Namun apabila ditanya sudah berapa lama tinggal di London, penumpang itu hanya tinggal selama 10 hari.

Dan kalau kamu peka dengan industri hiburan Malaysia, terdapat seorang penyanyi Malaysia yang mengatakan dia sudah tidak lagi biasa bertutur Bahasa Inggeris dalam aksennya yang lama. Penyanyi tersebut memberitahu bahawa aksennya sudah bertukar kepada aksen yang baru iaitu aksen British kerana sering bertutur dengan tunangnya yang menetap di United Kingdom. Malah Dr. Amalina Che Bakri juga pernah dikecam netizen kerana dikatakan bercakap dengan aksen British yang dibuat-buat.

Sebalik yang terjadi pada aktres antarabangsa Tan Sri Michelle Yeoh yang mengekalkan aksennya walaupun sudah tinggal lama di luar negara. Malah beliau juga mengekalkan aksennya dalam filem Star Trek: Discovery yang mendapat kritikan positif dan juga negatif.

Jadi, benarkah aksen boleh ditukar-tukar?

Sebagai rakyat Malaysia, kebanyakan daripada kita mempunyai keupayaan untuk bertutur dalam dua bahasa iaitu Bahasa Melayu dan Bahasa Inggeris. Bahasa Melayu merupakan bahasa ibunda bagi kebanyakan daripada kita dan menjadi bahasa pertama (L1) yang dikuasai. Manakala Bahasa Inggeris ialah bahasa kedua (L2) yang dipelajari sejak dari kecil secara formal mahupun tidak formal. Di Malaysia, Bahasa Inggeris yang digunakan ialah Malaysian English (MyE). MyE ialah hasil campuran antara British English, American English dan juga bahasa ibunda tiga kaum di Malaysia iaitu Melayu, Cina dan India. Percampuran ini yang mempengaruhi pembentukan Malaysian English daripada segi kosa kata, intonasi dan tatabahasa.

Ya, sebenarnya aksen boleh ditukar.

Penukaran aksen boleh terjadi secara sedar mahupun tidak sedar. Penukaran aksen dalam keadaan sedar tidak datang secara semulajadi dan memerlukan kawalan yang berterusan untuk mengekalkan aksen tersebut. Sebagai contoh, ada yang dengan sengaja menukar aksen dan gaya percakapan kerana ingin meningkatkan status sosial. Ada juga yang menukar aksen kerana tuntutan kerjaya seperti dalam lakonan dan juga alih suara. Jika penukaran aksen dilakukan atas faktor begini, penutur memerlukan daya usaha yang lebih tinggi untuk mengekalkan aksen asing tersebut dan akan kembali kepada aksen natif selepas itu.

Penukaran aksen secara tidak sedar pula berlaku terutamanya dalam pembelajaran bahasa kedua (L2). Untuk mendapatkan aksen seperti penutur asal, pembelajaran hendaklah dilakukan sejak dari kecil lagi. Jika pembelajaran tersebut dilakukan pada umur yang lebih tua, terutamanya selepas waktu baligh, peluang untuk mendapatkan aksen seperti penutur asal menjadi semakin sukar. Hal ini disebut sebagai ‘waktu kritikal’. Mereka yang mempelajari bahasa baru setelah melangkaui ‘waktu kritikal’, aksen mereka akan dipengaruhi oleh aksen bahasa ibunda mereka.

Oleh sebab itu, bagi mereka yang belajar di negara yang majoriti bertutur dalam Bahasa Inggeris sejak dari kecil hingga dewasa, mereka akan lebih mudah untuk bertutur dalam aksen natif penutur asal. Hal ini demikian kerana, cara yang paling mudah untuk mendapatkan aksen seperti penutur asal adalah dengan sentiasa berkomunikasi dengan penutur asal. Interaksi ini dilihat lebih berkesan daripada pembelajaran secara formal di dalam kelas.

Bertutur dalam bahasa asing seperti penutur asal bahasa berkenaan sering dilihat sebagai satu kayu pengukur tentang kefasihan dan tahap penguasaan seseorang dalam bahasa asing tersebut. Disebabkan inilah ramai yang sanggup bercakap dengan aksen yang dibuat-buat selain kerana merasakan mereka akan dipandang tinggi oleh masyarakat.

Tahukah anda?

Penyanyi dan pemuzik mempunyai keupayaan untuk meniru aksen asing dengan lebih mudah berbanding dengan mereka yang bukan penyanyi dan pemuzik. Sebagai contoh, jika mereka mendengar perkataan bahasa Perancis, mereka boleh mengucapkan semula perkataan bahasa Perancis dengan aksen yang sama atau lebih kurang dengan penutur asal. Namun berbanding dengan pemuzik, penyanyi mampu meniru aksen asing dengan lebih tepat.

Hal ini terjadi kerana proses menyanyi itu lebih dekat dengan pengucapan berbanding bermain alatan muzik. Secara umum, segala bentuk vokalisasi adalah berdasarkan prinsip yang sama dan merangkumi integrasi pelbagai jenis rangkaian dan bahagian di dalam otak. Selain daripada itu, keupayaan penyanyi untuk meniru aksen dengan tepat bergantung pada kefleksibilitian motor vokal yang menyerupai keupayaan bayi yang dapat mempelajari segala jenis bahasa dan fonem dalam ‘waktu kritikal’. Keupayaan bayi untuk mempelajari segala jenis bahasa juga bergantung pada cara ia disampaikan. Bayi akan lebih mudah menangkap bahasa yang disampaikan secara bermelodi seperti lullaby yang selalu dinyanyikan oleh para ibu bapa.

Kesimpulan

Tidak mustahil bagi seseorang untuk menukar aksen dalam pertuturan seharian. Sama ada penukaran itu berlaku dalam keadaan sedar mahupun tidak, semuanya bergantung pada tujuan masing-masing. Jika menukar aksen supaya dipandang tinggi oleh masyarakat, sedarlah tiada yang lebih penting selain bertutur dengan tatabahasa yang betul. Akhir kata, berbanggalah dengan aksen asli anda!


Tower Market @ Open Air Market, Kuching

BOLEH dikatakan tempat ini mempunyai memori yang cukup indah bagi setiap warga Sarawak amnya dan Kuching khususnya malah tidak keterlaluan untuk mengatakan ianya juga mampu mengimbau “kenangan lalu mengusik jiwa” bagi anggota tentera dan polis dari Semenanjung Malaysia dan Sabah yang pernah berkhidmat di Sarawak suatu ketika dahulu.  Disinilah suatu waktu dahulu titik pertemuan bagi setiap warganya kerana adanya sistem kemudahan hubungan darat iaitu bas dan teksi berhimpun ditambahlagi selain tempat untuk menjamu selera juga berdekatan dengan gedung membeli belah seperti Electra House dan Lebuh India.

“Open Air Market” atau dahulunya dikenali dengan nama Tower Market adalah antara mercu tanda bersejarah bagi Sarawak.  Ia adalah antara warisan peninggalan pemerintahan 100 tahun dinasti keluarga Brooke di Sarawak yang masih wujud dan berfungsi sehingga ke hari ini.

Menyelusuri sejarah Open Air Market bermula pada tahun 1917 iaitu apabila sebuah balai bomba dibina diatas satu tempat yang dinamakan Jalan Gartak.  Nama Jalan Gartak itu diambil bersempena dengan nama satu sungai yang sudah tiada lagi di dalam peta Kuching iaitu Sungai Gartak yang ditimbus sekitar tahun 1907. Dinamakan Sungai Gartak pula kerana disitulah dahulu pernah ada satu gartak atau titian kayu di dalam dialek Melayu Sarawak.  Dan Sungai Gartak ini suatu waktu dahulu amat penting untuk penduduk tempatan kerana disinilah mereka mengambil air bersih untuk kegunaan harian mereka.

Sekitar tahun 1910an, tuntutan untuk mempunyai sebuah balai bomba semakin mendesak dek kerana Kuching iaitu ibukota Sarawak Kingdom dibawah pemerintahan Tuan Rajah Charles Brooke telah membina banyak bangunan-bangunan moden bersenibina eropah pada waktu itu.  Bagi memastikan bangunan-bangunan ini sentiasa dijaga keselamatannnya daripada kebakaran dan sebagainya maka Tuan Rajah Charles Brooke telah membeli sebuah kenderaan bomba berkuasa arang batu dari England sekitar tahun 1917. Dikatakan balai bomba lama di Jalan Gartak itu menabur baktinya sehingga tahun 1950an sebelum dirobohkan apabila Balai Bomba Jalan Padungan sudah siap.

Walaupun dirobohkan sekitar tahun 1950an namun satu binaan balai bomba lama sengaja ditinggalkan iaitu binaan tingginya atau “tower” dibiarkan bagi membuktikan kewujudan balai bomba pertama Sarawak suatu ketika dahulu oleh pihak kerajaan.  Sejajar dengan waktu juga dek kerana menjadi tempat tumpuan rakyat maka dikawasan ini juga menjadi lokasi untuk penjaja membuka gerai makanan berniaga.  Dari hanya menjadi satu kawasan gerai makanan yang terbuka akhirnya pada tahun 1970an telah dibina kawasan berbumbung bagi memudahkan pelanggan dan penjaja makanan dari terik mentari dan hujan.  Walaupun sudah berbumbung sepenuhnya nama kawasan ini tetap malar segar dikenali sebagai “Open Air Market” sehingga ke hari ini.

Sekitar tahun 1950an, kenderaan awam seperti bas-bas telah mula muncul di Kuching bagi memenuhi permintaan rakyat ingin bergerak di seluruh Kuching dan di kawasan ini jugalah titik pertemuan bas-bas awam. Kemudian pengangkutan awam seperti teksi-teksi juga tertumpu disini sehingga menjadikan kawasan ini adalah antara kawasan yang paling sibuk di Kuching suatu waktu dahulu.  Sekitar tahun 2010, ianya tidaklah sesibuk dahulu dek kerana bas dan teksi sudahpun dipindahkan ke kawasan terminalnya tersendiri.

Open Air Market biarpun tidak sesibuk dahulukala tetapi tetap menjadi tumpuan bagi warga Kuching sehingga sekarang kerana gerai-gerai makanan “legend” yang cukup popular seperti menu ais kacang, rojak sotong dan sebagainya sentiasa mengamit warga Kuching bertandang.  Malah kawasan ini juga antara kawasan “wajib pergi” bagi pelancong-pelancong yang berkunjung ke Kuching, Sarawak.

Tower Market @ Open Air Market sehingga ke hari ini adalah antara saksi bisu pembangunan Kuching dari empat era pemerintahan iaitu Brooke, pendudukan Jepun, Koloni Mahkota Sarawak British dan Sarawak, Malaysia.

Tidak kenal maka tidak cinta.

-HB-

#KamekSayangSarawakBah!

Reference:


Khutulun: Pahlawan Puteri Mongol Yang Tak Terkalahkan

Khutulun merupakan seorang wanita bangsawan Mongol yang hidup pada zaman wujudnya Empayar Mongol. Beliau dicatatkan sebagai seorang pahlawan yang hebat dan kekuatannya dalam sukan gusti sering dikisahkan secara meluas. Khutulun ini sangat masyhur sampaikan kisah hidupnya ditulis oleh Rashid al-Din, seorang penulis Parsi yang hidup di Ilkhanate, dan pengembara masyhur dari Venetia yang bernama Marco Polo.

LATAR BELAKANG KEBANGSAWANAN KHUTULUN

Khutulun turut dikenali sebagai Aigiarne, Aiyurug dan Khotol Tsagaan. Aigiarne membawa maksud bulan cerah. Khutulun diperkirakan hidup pada sekitar tahun 1260M. Bapanya bernama Kaidu, iaitu cucu kepada Ogedei Khan dan sepupu kepada Kublai Khan.

Tidak seperti Kublai Khan yang mengasaskan Dinasti Yuan dan mengamalkan gaya hidup masyarakat Cina, Kaidu memilih untuk mengekalkan gaya hidup nomad yang diamalkan oleh nenek-moyang mereka. Menjelang tahun 1280M, Kaidu dianggap sebagai salah seorang pemerintah paling berkuasa dalam Empayar Mongol dan beliau mengekalkan kedudukan yang teguh di Chagatai Khanate yang berpangkalan di Asia Tengah.

Menjelang waktu itu, Empayar Mongol sedang mengalami perpecahan dan gelaran “Khan Agung” yang disandang oleh Kublai Khan tidak membawa sebarang fungsi – hanya gelaran semata-mata. Berbanding memperluaskan wilayah-wilayah perbatasan empayar, khan-khan Mongol itu sibuk bertelagah antara satu sama lain. Kaidu merupakan salah seorang pemerintah Mongol yang mengambil sikap penentangan terhadap Kublai Khan dan sekutu-sekutunya. Dalam suasana dan masa-masa sebeginilah Khutulun dilahirkan.

Khutulun dibesarkan oleh bapanya dengan gaya hidup nomad, sama seperti 14 orang abangnya. Antara latihan yang dilaluinya termasuklah bergusti, menunggang kuda dan memanah. Sebaik beliau meningkat dewasa, Khutulun membesar sebagai seorang wanita yang mahir dalam sukan-sukan itu. Beliau sering dianggap sebagai anak kesayangan Kaidu. Memandangkan bakatnya dalam hal ketenteraan sangat terserlah, Kaidu sering meminta cadangan dan khidmat nasihat daripadanya.

CATATAN MARCO POLO MENGENAI KHUTULUN

Salah satu sumber maklumat berkenaan Khutulun datang daripada penulisan Marco Polo. Pengembara dari Venetia itu mencatatkan bahawa Khutulun “dikurniakan tubuh badan yang sangat sihat, memiliki ketinggian dan kegagahan yang luar biasa sampaikan beliau hampir dianggap sebagai gergasi”. Beliau juga menuliskan bahawa Khutulun itu “sangat kuat sampaikan tidak ada seorang pemuda pun dalam seluruh empayar yang mampu menewaskannya.”

Tambahan lagi, Marco Polo merekodkan bahawa kegagahan Khutulun dalam pertempuran dan pertarungan tidak dapat ditandingi oleh sesiapapun dalam kalangan tentera bapanya. Gaya tempur kegemaran beliau adalah menerpa ke arah barisan musuh, memagut seorang tentera kavalri mereka dan mengheretnya ke barisan tentera sendiri untuk dilunyaikan.

CABARAN BERGUSTI OLEH KHUTULUN

Menurut Marco Polo, ketika Khutulun sudah cukup dewasa, Kaidu berhasrat untuk mengahwinkannya. Namun, hasrat tersebut dibantah oleh Khutulun dan beliau menetapkan syarat bahawa beliau hanya akan mengahwini lelaki yang mampu menewaskannya dalam sukan kegemarannya – iaitu gusti. Syarat dan permintaan tersebut dipersetujui oleh Kaidu.

Lantas, Khutulun pun membuat pengumuman ke seluruh empayar bahawa cabarannya itu dibuka kepada sesiapa sahaja. Menurutnya, jika lelaki tersebut mampu menewaskannya, maka beliau akan menjadi isteri kepada lelaki tersebut. Namun, jika lelaki itu yang tewas, maka dia perlu memberikan 100 ekor kuda kepadanya.

Memandangkan Khutulun merupakan puteri kepada salah seorang pemerintah yang paling berkuasa di empayar ketika itu, maka ramai lelaki berasa terpanggil dengan tawaran tersebut. Dalam tempoh masa yang singkat, istana Kaidu diserbu oleh para pelamar yang mahu menyahut cabaran Khutulun itu. Namun, tidak seorang pun dari mereka mampu menewaskannya sampai-sampai Khutulun berjaya meraih 10 000 ekor kuda melalui cabaran tersebut.

Kemudian, muncul seorang putera yang masih muda. Penampilan pemuda tersebut memikat perhatian Kaidu. Kaidu kemudian meminta kepada puterinya agar kalah dengan sengaja supaya dapat mengahwinkan pemuda itu dengannya. Namun, permintaan itu enggan ditunaikan oleh Khutulun dan putera itu pun kalah semasa bergusti dengannya.

Marco Polo tidak menyebutkan perihal jodoh Khutulun, walaupun sumber-sumber lain ada menyatakan bahawa beliau kemudiannya berkahwin juga kelak. Sebahagian sumber mendakwa bahawa Khutulun pada akhirnya berkahwin dengan seorang tawanan yang menurutnya memiliki ‘ketampanan’. Sementara sumber lain pula pula menyatakan bahawa beliau mengahwini salah seorang tentera dalam ketumbukan bapanya.

PUTERI KHUTULUN MENGINSIPIRASIKAN SEBUAH KARAKTER OPERA

Kaidu mangkat pada tahun 1301M. Sebahagian pendapat mendakwa bahawa beliau berhasrat supaya kedudukannya diwarisi oleh Khutulun. Namun, hal itu dibantah oleh anak-anak lelakinya dan kedudukan Kaidu pada akhirnya diwarisi oleh salah seorang puteranya. Beberapa tahun selepas kemangkatan Kaidu, diperkirakan pada tahun 1306M, Khutulun pula meninggal dunia.

Apa yang menariknya, karakter Turandot (yang dimasyhurkan oleh seorang komposer dari Itali yang bernama Giacomo Puccini dalam persembahan opera berjudul sama) diandaikan mengambil inspirasi daripada Khutulun.

TERJEMAHAN:
DHWTY. (14 Oktober 2018). Khutulun: The Undefeated Bad-Ass Mongolian Warrior Princess. Ancient Origins. https://www.ancient-origins.net/history-famous-people/khutulun-0010840


Nama Nama Syuhada Dalam Perang Badar

Perang Badar (Badar al Kubra) terjadi di sumur Badar pada 17 Ramadhan 002 Hijrah bersamaan dengan tarikh 13 Mac 624 Masihi. Dalam perang ini, sebanyak 313 orang tentera Islam dari Madinah menyertai peperangan ini, termasuklah Rasulullah s.a.w sendiri sebagai ketua tertinggi. Pihak lawan,iatu kaum Musyrikin Quraisy dari Makkah pula mempunyai kekuatan ketenteraan sebanyak 1000 tentera dengan 100 tentera berkuda dan 70 tentera menaiki unta.

Dalam perang ini,pihak tentera Islam mencapai kemenangan besar. Pihak tentera Musyrikin Quraisy telah kehilangan nyawa sebanyak 70 orang, termasuklah ketua tenteranya sendiri iatu Abu Jahal (Umar bin Hisham),manakala 70 tentera lagi ditawan oleh tentera Islam. PIhak tentera Islam hanya gugur 14 tentera sahaja.

Berikut merupakan nama-nama 14 orang syuhada dalam Perang Badar;

1. Haritha bin Suraqa al-Khazraji r.a
2. Dhush-shimaalayn ibn ‘Abdi ‘Amr al-Muhajiri r.a
3. Rafi’ bin al-Mu’alla al-Khazraji r.a
4. Sa’d bin Khaythama al-Awsi r.a
5. Safwan bin Wahb al-Muhajiri r.a
6. Aaqil bin al-Bukayr al-Muhajiri r.a
7. Ubayda bin al-Harith al-Muhajiri r.a
8. Umayr bin al-Humam al-Khazraji r.a
9. Umayr bin Abi Waqqas al-Muhajiri r.a
10.Auf bin al-Harith al-Khazraji r.a
11.Mubashshir bin ‘Abdi’l Mundhir al-Awsi r.a
12.Mu’awwidh bin al-Harith al-Khazraji r.a
13.Mahja’ bin Salih al-Muhajiri r.a
14.Yazid bin al-Harith bin Fus.hum al-Khazraji r.a

Daripada 14 orang tentera yang syahid ini,13 orang daripadanya dikebumikan di Badar manakala seorang lagi masih tidak diketahui.14 orang syuhada ini ialah antara orang Islam yang pertama mati syahid melalui peperangan dan pertarungan dengan musuh.

Al Fatihah untuk para 14 syuhada Badar ini. Semoga Allah mengurniakan sebaik-baik ganjaran ke atas mereka.

“Dan janganlah sekali-kali engkau menyangka orang-orang yang terbunuh (yang gugur syahid) pada jalan Allah itu mati,(mereka tidak mati) bahkan mereka adalah hidup (secara istimewa) di sisi Tuhan mereka dengan mendapat rezeki;

(Dan juga) mereka bersukacita dengan kurniaan Allah (balasan mati Syahid) yang telah dilimpahkan kepada mereka, dan mereka bergembira dengan berita baik mengenai (saudara-saudaranya) orang-orang (Islam yang sedang berjuang), yang masih tinggal di belakang, yang belum (mati dan belum) sampai kepada mereka, (iaitu) bahawa tidak ada kebimbangan (dari berlakunya kejadian yang tidak baik) terhadap mereka, dan mereka pula tidak akan berdukacita.

Mereka bergembira dengan balasan nikmat dari Allah dan limpah kurniaNya; dan (ingatlah), bahawa Allah tidak menghilangkan pahala orang-orang yang beriman.”

(Surah Ali Imran : ayat 169 ~ 171)


20 Fakta Rawak Tentang Angkasa

1. Angkasa lepas adalah sebuah ruang yang amat sunyi. Ini kerana gelombang bunyi tidak dapat bergerak dalam keadaan vakum (tiada udara). Namun begitu gelombang radio dapat bergerak di ruang angkasa.

2. Besar matahari adalah 330,330 kali ganda dari bumi dari segi kepadatan(mass). Sebanyak satu juta planet bumi dapat dimuatkan ke dalam matahari.

3. Galaksi Milky Way / Bima Sakti (galaksi kita diami) berpusing dengan sungguh laju. Ia memutarkan matahari dan segala bintang-bintang dengan kelajuan 100 juta km sejam!

4. Bintang Neutron adalah bintang paling kecil dan padat di alam semesta. Berukuran 12-17 km diameter dan kepadatannya bersamaan dengan kepadatan dua matahari. Bintang Neutron ini berputar dengan sungguh laju, kelajuannya mampu mencecah sehingga 600 pusingan sesaat!

5. Harga sepasang sut angkasa adalah bernilai $11 juta US dollar.

6. Panjang masa untuk matahari melakukan satu pusingan penuh di dalam galaksi Bima Sakti adalah 200 juta tahun.

7. Bintang yang paling besar diketahui manusia setakat ini adalah bintang UY Scuti yang diameternya berukuran 2.4billion km! Manakala diameter matahari pula sebanyak 1.4 juta km. Ia terletak kira-kira 9,500 tahun cahaya dari bumi.

8. Galaksi paling jauh diketahui oleh manusia setakat ini adalah galaksi MACS0647-JD terletak kira-kira 13.3 billion tahun cahaya dari bumi. Saiznya kecil sedikit daripada galaksi Bima Sakti.

9. Panjang diameter galaksi Milky Way / Bima Sakti adalah 100,00-120,00 tahun cahaya. Kita berada kira-kira 27,000 tahun cahaya dari pusat galaksi yang kita diami.

10. Black Hole mempunyai daya graviti yang sungguh kuat sehinggakan tiada apa dapat terlepas walaupun cahaya itu sendiri.

11. Bintang yang paling bercahaya adalah bintang Sirius atau “Dog Star”. Nama rasmi bintang ini adalah Alpha Canis Majoris yang terletak di buruj Canis Major. Cahayanya adalah 20 kali ganda daripada cahaya matahari.

12. Sehingga September 26, 2013, seramai 536 orang dari 35 negara telah berjaya mengembara ke angkasa lepas. Ini termasuklah angkasawan Malaysia, Sheikh Muszaphar Shukor yang menaiki Soyuz-TM-11 pada 10 Oktober 2007.

13. Haiwan pertama ke angkasa lepas adalah seekor lalat buah yang berlepas dengan roket V2 pada 1947. Manakala mamalia pertama pula adalah monyet Rhesus bernama Albert I dari Amerika Syarikat. Ia berlepas dengan menaiki roket V2 pada 11 Jun 1948.

14. Komet Shomaker-Levy 9 adalah komet yang menghentam planet Jupiter pada tahun 1994. Hentaman tersebut adalah hentaman komet yang terbesar pernah disaksikan manusia.

15. Kira-kira 1,100 satelit aktif buatan manusia sedang mengorbit bumi. Ini belum ditambah lagi dengan 2,600 satelit yang tidak lagi berfungsi. Satelit pertama dilancarkan adalah Sputnik 1, pada tahun 1957 milik Kesatuan Soviet.

16. Gunung berapi yang terbesar di dalam sistem solar kita adalah Olympus Mon yang terletak di planet Mars. Ia mempunyai keluasan sebesar negara Ireland dan tingginya tiga kali ganda tinggi daripada gunung Everest.

17. Angin yang berpusar di khatulistiwa planet Saturn adalah 10 kali ganda kuat daripada taufan di bumi dengan kelajuan mencecah sehingga 1100 km/sejam, dan ianya tidak pernah berhenti walaupun sesaat!

18. Tempat yang paling sejuk di dalam sistem solar kita adalah bulan Triton kepunyaan planet Neptune. Permukaan suhunya adalah -236°C.

19. Teleskop angkasa yang pertama adalah teleskop Copernicus yang dilancarkan pada tahun 1972.

20. Objek buatan manusia yang paling jauh dari bumi adalah kapal angkasa Voyager 1, yang dilancarkan pada 5 September 1977. Ia bergerak dengan halaju 61,000 km/sejam. Sehingga fakta ini ditulis, Voyager 1 telah berada sejauh 19,950,109,938 km dari bumi.
Pautan untuk melihat jarak perjalanan Voyager 1 & 2 http://voyager.jpl.nasa.gov/where/index.html


Masjid Yang Dibina Oleh Penternak Unta Di Australia

Masjid-masjid bersejarah lazimnya mempunyai suatu elemen tersendiri yang sangat unik – elemen yang apabila dilihat walau secara sepintas lalu, akan membuatkan sesiapa pun jua berasa terpesona dan kagum dengan senibina bangunannya. Binaan masjid-masjid seperti ini seakan-akan memiliki suara, walaupun tiada bunyi yang dapat didengari. Dalam kesempatan kali ini, mari kita menjengah memori sebuah masjid yang dibina di bumi yang terletak di hujung bawah dunia.Masjid Marree dibina di bandar Marree, Australia Selatan sekitar tahun 1882, walaupun ada sebilangan sejarahwan yang berpendapat tahun 1861 sebagai tahun pembinaannya. Masjid ini dibina oleh komuniti Afghan yang menetap di Australia pada waktu itu. Ketika membuat penyelidikan yang lebih mendalam, ternyata mereka bukanlah orang Afghan yang datang dari Afghanistan mahupun Timur Tengah, akan tetapi mereka datang dari British-India. Mereka menetap di Australia Selatan dan bekerja sebagai pembiak dan pembawa unta-unta tunggangan.

Individu di sebalik pembinaan masjid ini adalah Abdul Kadir, seorang pedagang yang juga merupakan pemilik perusahaan pembiakan dan pengangkutan unta di stesen Wangamana, tempat berdirinya binaan Masjid Marree.Masjid Marree dianggap sebagai masjid pertama yang dibina di Australia. Masjid ini memiliki signifikasi tersendiri yang tidak hanya terhad sebagai mercu sejarah. Sebaliknya, masjid ini juga merupakan simbol yang mewakili sumbangan pendatang-pendatang Muslim dan bagaimana usaha-bersama antara komuniti Muslim dan masyarakat tempatan dalam membina serta membangunkan bandar Marree di Australia Selatan.

MASJID-MASJID DI MARREEBandar Marree sebenarnya mempunyai tiga buah masjid yang aktif dan sering dikunjungi oleh komuniti Afghan tempatan. Namun pada hari ini, hanya sebuah sahaja yang masih kekal. Masjid yang masih tinggal ini dianggap sebagai binaan semula kepada masjid pertama dari ketiga-tiga masjid yang pernah dibina. Masjid ini berdiri di tengah-tengah bandar Marree. Walaupun bandar tersebut kelihatan kosong tidak meriah dengan penghuni, ia sama sekali tidak bermaksud masjid tersebut tidak digunakan.Menurut laporan-laporan yang dapat diakses, seorang pemilik rumah tumpangan menyatakan bahawa pada dua tahun yang lalu, terdapat dua orang Muslim datang mengunjungi Marree dan bermalam di rumah tumpangan miliknya. Pemilik yang bernama Phil itu melanjutkan kenyataannya dengan mengatakan bahawa ‘mereka sama sekali tidak kelihatan seperti orang tempatan (penghuni bandar).”Tambahnya lagi, sosok tubuh kedua-dua pengunjung itu boleh dicam walau dari jarak berbatu-batu berikutan pemakaian mereka yang menonjol, “berjubah panjang dan berselipar, tidak seperti orang-orang biasa. Kita juga boleh mengetahui bahawa mereka tidak pernah keluar (memasuki bandar) sebelum ini. Kehadiran mereka benar-benar memberi kesan kepada penduduk Marree.”Orang ramai lantas mengunjungi tapak masjid tersebut untuk menyaksikan sendiri titik kemasukan Islam di Australia dan buat pertama kalinya sejak sekian lama, bandar Marree mendengar gema seruan yang tidaklah asing, suatu seruan yang telah lama hilang namun kembali berkumandang dengan begitu menenangkan. Seruan yang kita kenali sebagai azan.

DITERJEMAHKAN DARI:Soniya Shah Noor. (5 Oktober 2018). A Mosque Built by Camel Breeders: The Beauty of the Marree Mosque in Australia Lies in Its Simplicity. Mvslim.https://mvslim.com/a-mosque-built-by-19th-century-camel-breeders-the-beauty-of-the-marree-mosque-in-australia-lies-in-its-simplicity/


Kerana Mao Zedong, Lebah Hampir Tak Wujud Di China

Beberapa tahun selepas Perang Dunia Ke-2, Parti Komunis China di bawah pimpinan Mao Zedong, telah berjaya mengambil alih tampuk pemerintahan negara setelah menewaskan dan menghalau pihak nasionalis, Parti Kuomintang, dari Tanah Besar China di dalam perang saudara yang berakhir pada tahun 1949.

Namun China pada ketika itu berdepan satu permasalahan yang memerlukan penyelesaian kritikal, iaitu penyakit. Peperangan demi peperangan telah menyebabkan penularan wabak penyakit. Ia telah menjadi duri dalam daging, seterusnya melumpuhkan lagi sebuah negara yang ‘cedera’ selepas peperangan.

Antara penyakit yang melanda China pada waktu itu adalah seperti berikut:

– Tuberkulosis yang disebabkan bakteria Mycobacterium tuberculosis.

– Wabak tifus yang dibawa oleh kutu tikus.

– Wabak tifoid yang dibawa lalat.

– Malaria yang disebarkan nyamuk

– Taun yang disebabkan pencemaran sumber air oleh bakteria Vibrio cholera

– Smallpox

– Parasit Hookworm

Selain dari penyakit yang disenaraikan di atas, telah dianggarkan bahawa, 10.5 juta penduduk China pada waktu itu turut menghidap sejenis penyakit yang menjangkiti hati (liver), iaitu schistosomiasis. Penyakit ini adalah disebabkan oleh jangkitan cacing parasit (blood fluke) dari genera Schistosoma, yang tersebar melalui air yang tercemar.

Penyakit-penyakit ini, telah menjadi punca kepada kematian ribuan manusia pada satu-satu masa. Malah, taun sahaja dikhabarkan membunuh puluhan ribu penduduk China pada tahun-tahun tertentu.

Dan pada masa yang sama, kematian bayi meningkat dengan sangat mendadak. Menurut anggaran, kira-kira 300 daripada 1000 bayi yang baru lahir telah mati akibat penyakit.

Kerajaan Komunis China kemudian mengetengahkan beberapa langkah penyelesaian, antaranya:

1. Memulakan kempen vaksinasi secara besar-besaran bagi membendung wabak smallpox di seluruh negara. Dalam kempen tersebut, lebih daripada 300 juta penduduk China telah menerima suntikan vaksin.

2. Membina dan menyediakan infrastruktur sanitasi, menyediakan bekalan air bersih dan fasiliti pembuangan sisa-sisa sampah di seluruh negara yang lebih teratur.

3. Merekrut individu untuk menjadi petugas kesihatan, seterusnya memudahkan diagnosis dan rawatan asas, khususnya bagi penduduk luar bandar.

Walau bagaimanapun, program imunisasi dan kempen kebersihan serta kehadiran petugas kesihatan, hanya berkesan pada sebahagian tahap sahaja. Satu penyelesaian yang lebih konkrit diperlukan. Dalam erti kata lain, ‘punca’ kepada permasalahan ini perlu lah diuruskan secara total.

Dasar Great Leap Forward

Bermula dari tahun 1958, Mao Zedong telah menggerakkan satu dasar negara, dikenali sebagai “Great Leap Forward”.

Kalau di negara kita Malaysia, ia mungkin boleh diibaratkan sama seperti “Dasar Ekonomi Baru” dilancarkan oleh Tun Abdul Razak.

Dasar ini adalah satu usaha mentransformasi China dari sebuah negara agrarian, yang mana ekonominya bertulang-belakangkan aktiviti pertanian, kepada negara perindustrian dan pembuatan yang maju serta berdaya saing.

Bagaimanapun, aktiviti pertanian tidaklah diabaikan sepenuhnya. Ia cuma ‘ditambah baik’ dari pertanian secara persendirian, kepada pertanian di bawah kawalan negara (state controlled). Satu harga yang perlu dibayar penduduk China dalam transformasi ke arah sistem komunis.

Ada beberapa perkara yang dilakukan serta pembaharuan polisi pertanian dilaksanakan oleh kerajaan China bagi mencapai matlamat di dalam Dasar Great Leap Forward. Namun, saya cuma ingin memfokuskan pandangan anda semua kepada salah satu daripada perkara tersebut iaitu, sebuah kempen pengapusan haiwan dan serangga perosak

* Bagi individu yang ingin tahu lebih lanjut dan mendalam berkenaan dasar Great Leap Forward ini, boleh rujuk sebuah buku berjudul;

“Mao’s War Against Nature: Politics and the Environment in Revolutionary China” tulisan Judith Rae Shapiro (2001).

The Four Pests Campaign

Mao Zedong bertindak memulakan satu kempen penghapusan haiwan dan serangga perosak yang kini dikenali umum sebagai, “Four Pest Campaign”.

Kempen ini dilakukan Mao setelah beliau mendapatkan konklusi, beberapa jenis haiwan dan serangga itu hendaklah dihapuskan bagi mencapai ‘status negara maju dan bebas penyakit’.

Walau bagaimanapun, menurut aktivis alam sekitar bernama Dai Qing di dalam wawancara BBC:

“Mao tidak tahu apa-apa tentang haiwan. Beliau juga tidak mahu membincangkan lebih lanjut dan mendalam tentang perlaksanaan rancangan itu serta mendengar pendapat dari pakar. Beliau hanya berbuat keputusan bahawa keempat-empat haiwan dan serangga itu perlu dihapuskan.”

Idea penghapusan haiwan dan serangga ini juga bila diteliti, sangat ‘kena’ dengan ideologi totalitarian komunis Mao. Marx, seorang tokoh komunisme itu sendiri pernah mengatakan bahawa, alam semulajadi ini harus dieksploit sepenuhnya oleh manusia, bagi tujuan memaksimakan produksi.

Satu legasi yang masih dapat kita lihat sehingga ke hari ini. Yang mana China merupakan salah sebuah negara yang menjuarai carta pencemaran alam sekitar.

4 jenis haiwan dan serangga yang menjadi sasaran di dalam kempen tersebut adalah:

– Nyamuk– Lalat– Tikus– Burung pipit

Bagi nyamuk, tikus, dan lalat, sebab mengapa ia perlu dihapuskan adalah sangat difahami. Kerana haiwan dan serangga ini merupakan vektor (agen penyebaran) penyakit.

Tetapi untuk burung pipit disenaraikan sebagai ‘haiwan perosak’, dan tindakan penghapusan secara besar-besaran haiwan ini, adalah satu tindakan terburu-buru dan bodoh yang akhirnya memakan diri sendiri.

Anda semua pasti tertanya,“Mengapa burung pipit menjadi sasaran?”

Penduduk China khususnya petani pada waktu itu, berdepan masalah kekurangan penghasilan produk pertanian mereka disebabkan oleh polisi dan dasar-dasar baru yang telah dikuatkuasakan kerajaan.

Contoh polisi tersebut adalah, satu teknik penanaman benih yang dilakukan berdekatan antara satu sama lain. Menurut logik, “semakin banyak benih ditanam dalam satu kawasan, semakin banyak hasil yang bakal diperoleh.”

Tetapi semua yang pernah belajar sains asas di sekolah rendah sudah pasti tahu kepincangan yang terhasil akibat teknik penanaman sebegitu.

Kerana penanaman benih berdekatan antara satu sama lain, akan menyebabkan persaingan tumbuhan tersebut untuk mendapatkan nutrien. Akhirnya tanaman itu tidak dapat tumbuh dengan baik. Jadi kuranglah hasil kan?

Datang burung pipit pula.. yang sememangnya suka makan benih, padi dan bijirin gandum itu, membuatkan para petani berasa marah, dan menganggap diri sebagai mangsa kepada burung.

Selain itu, saintis China turut menganggarkan bahawa, setiap ekor burung pipit memakan 4.5 kilogram benih, padi dan gandum setiap tahun. Bermakna, jika 1 juta ekor burung pipit itu dibunuh, ia menyelamatkan sumber makanan kepada 60,000 orang penduduk.

Dengan informasi ini, bermulalah tragedi “species cleansing” Passer montanus. (Nama saintifik bagi burung pipit).

Dalam ‘perang’ menentang ‘ancaman’ yang dibawa burung pipit, seluruh rakyat China berganding bahu membunuhnya.

Antara cara yang digunakan untuk membunuh burung pipit adalah seperti berikut:

1. Melastik, menembak, meracun dan memerangkap burung pipit.

2. Sarang-sarang dimusnahkan, telur dipecahkan dan anak burung pipit dibunuh tanpa belas kasihan.

3. Puluhan ribu orang-orang telah ditempatkan di tempat-tempat strategik seperti di atas bangunan, padang lapang, jalanan, dan kawasan pertanian.

4. Dan yang paling kejam, mengetuk-ngetuk kuali dan gong serta bendera turut dikibarkan untuk menakutkan burung dan memaksa ia terbang. Burung pipit yang kepenatan tanpa tempat untuk berehat, akhirnya jatuh ke tanah.

Ia sampai ke satu tahap di mana, burung-burung pipit terpaksa berlindung di kediaman duta-duta negara luar di China. Tetapi, haiwan tersebut masih tidak dapat lari dari diburu.

Di kedutaan Poland yang terletak di Beijing, pengawal yang menghalang penduduk dari memasuki kedutaan tersebut, telah dikelilingi orang ramai. Mereka kemudian bertindak memalu gendang sepanjang masa tanpa henti selama 2 hari.

Akhirnya, pekerja yang berada di kedutaan tersebut terpaksa menggunakan penyodok untuk membersihkan kawasan kedutaan dari bangkai-bangkai burung pipit yang mati.

Hasil daripada “Four Pest Campaign” secara besar-besaran ini menyaksikan penurunan populasi haiwan dan serangga yang menjadi agen penyebaran penyakit, memperlihatkan statistik penyakit berjangkit itu semakin berkurang.

Namun pada masa yang sama, pemburuan burung pipit secara besar-besaran ini telah menyebabkan burung pipit hampir pupus di China.

Pakar menganggarkan lebih daripada 1 billion ekor burung pipit, 1.5 billion ekor tikus, 100 juta kilogram lalat, dan 11 juta kilogram nyamuk, berjaya dihapuskan di dalam kempen yang berlangsung selama 4 tahun. (1958-1962)

Naif.. tanpa disedari, mimpi ngeri mereka semua telah pun bermula!

Kebuluran Besar & Lebah

Ketidakstabilan ekosistem akibat penghapusan burung pipit secara besar-besaran ini akhirnya membawa malapetaka ke seluruh China. Inilah yang dikenali sebagai kesan domino. Di mana satu keping domino itu jatuh, seluruh kepingan domino yang disusun itu akan turut ikut jatuh.

Pada tahun 1959, saintis dari Akademi Sains China menjalankan autopsi kepada bangkai-bangkai burung pipit. Alangkah terkejutnya apabila mereka dapati bahawa, majoriti kandungan perut (makanan) burung pipit, terdiri daripada serangga dan bukannya biji benih dan bijirin gandum.

Tanpa pemangsa yakni burung pipit yang telah diburu dan dibunuh oleh manusia, serangga khususnya belalang, menari macam Pak Maonlah kan. Belalang membiak dan bertambah jumlah pada kadar yang sangat pantas.

Belalang ini sudah tentu lah memerlukan makanan untuk terus hidup. Ketiadaan burung menyebabkan jutaan belalang bebas bergerak, menyerang ladang dan tanaman petani dan memakan semua yang dapat ia hinggap.

Tahun 1959 juga menyaksikan penghasilan tanaman menurun sebanyak 15%. Penurunan ini akhirnya meningkat kepada 70% pada tahun berikutnya, satu paras yang paling rendah yang pernah direkodkan.

Boleh dikatakan perkara ini terjadi akibat polisi pertanian baru yang dikuatkuasakan kerajaan, dan tanaman yang musnah dimakan belalang. Ironinya, burung pipit dihapuskan untuk mendapatkan lebih banyak makanan.

Selain itu, bencana alam seperti kemarau panjang dan banjir turut menjadi faktor yang menjurus kepada peristiwa “Kebuluran Besar China”.

Atas nasihat saintis dari Akedemi Sains China, Mao akhirnya menyedari kesilapan yang telah dilakukan, dan mengeluarkan burung pipit dari senarai haiwan yang perlu dihapuskan, menggantikannya dengan pijat katil (bed bugs).

Walau bagaimanapun, kesannya tidak dapat lagi diterbalikkan. Tanpa populasi sihat burung pipit, belalang terus menerus menjadi teroris, memporakperandakan seluruh China. Keadaan menjadi semakin buruk, sehingga memaksa China ‘import’ burung pipit dari Rusia untuk mengawal situasi belalang.

Tindakan ini masih lagi tidak cukup untuk membendung masalah tersebut. Sebagai langkah usaha terakhir, racun serangga perosak (insecticide) digunakan dalam skala besar.

Walaupun ia berjaya membunuh dan menghentikan ancaman belalang, kesan tindakan itu masih dapat dirasakan sehingga ke hari ini. Kerana, bahan kimia tidak dapat mengenali siapa kawan dan siapa lawan. Ia membunuh setiap serangga yang bertemu dengannya dan ini termasuklah lebah. Iaitu serangga yang menjadi agen pendebungaan paling penting.

Pada hari ini, sesetengah kawasan di China misalnya di Sichuan, petani dan pengusaha kebun buah-buahan terpaksa beradaptasi dengan ketiadaan lebah. Mereka terpaksa mendebungakan bunga pokok mereka secara manual menggunakan tangan. Kerana populasi lebah telahpun pupus / hilang dari tempat itu.

Di dalam peristiwa “Great Chinese Famine” yang berlanjutan dari tahun 1958-1962, pihak kerajaan komunis China menganggarkan lebih daripada 15 juta penduduk China telah menjadi korban.

Bagaimanapun, anggaran angka terkini dari kajian saintis mendapati bahawa lebih daripada 30 sehingga 50 juta manusia yang telah mati pada ketika itu. Jumlah yang lebih banyak dari mereka yang terkorban dalam perang!

Kamu menumpang di bumi ini bersama makhluk-makhluk Tuhan yang lain, tetapi kamu kedekut untuk berkongsi hasil yang dikurniakan Tuhan dan dikeluarkan dari tanah bumi.

Kamu membunuh makhluk yang tidak berdaya dengan sangat kejam, tanpa berfikir akan akibat dari perbuatan kamu itu, hampir melumpuhkan sebuah negara.

RUJUKAN:

1. DM Lampton (1972) Public health and politics in China’s past two decades. Health Serv Rep. 87(10): 895–904

2. JW Salaff (1973) Mortality Decline in the People’s Republic of China and the United States. Population Studies. 27(3): 551-576

3. B Ashton et al. (1984) Famine in China, 1958-61. Population and Development Review. 10(4): 613-645

4. Shapiro, Judith Rae (2001). Mao’s War Against Nature: Politics and the Environment in Revolutionary China. Cambridge University Press.

5. Dikotter, Frank (2010). Mao’s Great Famine: The History of China’s Most Devastating Catastrophe, 1958-62. London: Bloomsbyry

6. China’s Misguided War Against Sparrows. Retrieved from: https://www.amusingplanet.com/…/chinas-misguided-war-agains…

7. The Great Sparrow Campaign. Retrieved from: https://www.mnn.com/…/the-great-sparrow-campaign-was-the-st…

8. Four Pest Campaign. Retrieved from: https://www.worldatlas.com/…/the-four-pests-campaign-object…

Kredit Imej Poster:https://chineseposters.net/themes/four-pests.php